## Pravilnik o uvjetima i načinu ostvarivanja prava na ortopedska i druga pomagala

### NN 25/2005 (21.2.2005.), Pravilnik o uvjetima i načinu ostvarivanja prava na ortopedska i druga pomagala

# HRVATSKI ZAVOD ZA ZDRAVSTVENO OSIGURANJE

436

Na
osnovi članka 16. stavka 2. Zakona o zdravstvenom osiguranju (»Narodne novine«
broj 94/01., 88/02., 149/02., 117/03, 30/04. i 177/04.) i članka 19. podstavka
11. Statuta Hrvatskog zavoda za zdravstveno osiguranje (»Narodne novine« broj
16/02., 24/02. i 58/03.), Upravno vijeće Hrvatskog zavoda za zdravstveno
osiguranje, na 15. sjednici održanoj 31. siječnja 2005. godine, donijelo je

## Pravilnik

### o uvjetima i naČinu ostvarivanja prava na ortopedska i druga pomagala

I.
OPĆE ODREDBE

Članak
1.

Ovim
Pravilnikom propisuju se uvjeti i način ostvarivanja prava osiguranih osoba
Hrvatskog zavoda za zdravstveno osiguranje (u daljnjem tekstu: Zavod) iz
osnovnoga zdravstvenog osiguranja na:

–
ortopedska i druga pomagala, očna pomagala, tiflotehnička pomagala, slušna
pomagala, surdotehnička pomagala, govorna poma­gala, dodirna pomagala i
stomatološka pomagala (u dalj­njem tekstu: pomagala)

–
popravak pomagala

–
rezervne dijelove pomagala

–
potrošni materijal za pomagala.

Pomagala
iz stavka 1. ovog članka koja se osiguranim osobama Zavoda (u daljnjem tekstu:
osigurana osoba) propisuju ovim Pravilnikom smatraju se medicinskim proizvodima
koji omo­gućavaju poboljšanje oštećenih funkcija, odnosno nedostatak organa i
sustava organa, a koje je nastalo kao posljedica bolesti ili ozljede.

Članak
2.

Osigurana
osoba u skladu s ovim Pravilnikom, ostvaruje pravo na pomagalo, popravak
pomagala, rezervni dio i potrošni materijal za pomagalo kod pravnih i fizičkih
osoba koje udovoljavaju uvjetima propisanim za proizvodnju, promet i
distribuciju medicinskim proizvodima i s kojima je Zavod sklopio ugovor o
isporuci pomagala (u daljnjem tekstu: ugovorni isporučitelj).

Pomagala
koja se ovim Pravilnikom osiguravaju osiguranim osobama moraju biti
projektirana, proizvedena, instalirana, održavana i upotrebljena prema
propisanim uvjetima i za namjenu za koju su proizvedena tako da ne ugrožavaju
zdravlje korisnika. Projektiranje i proizvodnja tih pomagala mora se provoditi
uz primjenu odgovarajućeg sustava osiguranja kakvoće (ISO 9001, CE i drugi).

Članak
3.

Osigurana
osoba ostvaruje pravo na pomagalo na teret sredstava Zavoda u skladu sa Zakonom
o zdravstvenom osiguranju (u daljnjem tekstu: Zakon), propisima donijetim
osnovom toga Zakona, te pod uvjetima i na način utvrđen ovim Pravilnikom i
drugim općim aktima Zavoda, ako međudržavnim ugovorom nije drukčije propisano.

Osigurana
osoba pravo na pomagala koja su utvrđena Popisom pomagala, koji je sastavni dio
ovog Pravilnika, ostvaruje prema medicinskoj indikaciji, a na osnovi prijedloga
ugovornog doktora, odnosno ugovorne zdravstvene ustanove, te odgo­va­rajuće
medicinske dokumentacije, ako ovim Pravilnikom nije drukčije propisano.

Pod
pomagalom u smislu ovog Pravilnika ne smatraju se ugrad­beni materijali.

Članak
4.

Popis
pomagala iz članka 3. stavka 2. ovog Pravilnika sadrži sljedeće podatke:

– redni
broj

– šifru
pomagala

–
generički naziv pomagala i glavni sastavni ili rezervni dio pomagala, potrošni
materijal i popravak pomagala

–
članak Pravilnika o indikaciji

– tko
propisuje pomagalo, popravak pomagala, rezervni dio, odnosno potrošni materijal
za pomagalo

– tko
odobrava pomagalo, popravak pomagala, rezervni dio, odnosno potrošni materijal
za pomagalo

–
obilježje da li se pomagalo daje na uporabu uz obvezu vraćanja ili bez obveze
vraćanja

–
količinu odobrenog pomagala, rezervnog dijela i potrošnog materijala i jedinicu
mjere

–
propisani rok uporabe pomagala prema dobnim skupinama korisnika pomagala

– jamstveni rok za stomatološka pomagala

– jediničnu i ukupnu vrijednost pomagala, rezervnog
dijela, potrošnog materijala i popravka pomagala

– medicinsku indikaciju, odnosno kriterij za
ostvarivanje prava na pomagalo.

Vrijednost pomagala, rezervnog dijela, potrošnog
materijala i popravka pomagala utvrđuje se prema postupku propisanom člankom
102. stavkom 2. ovog Pravilnika.

Vrijednost stomatološkog pomagala, odnosno popravka
stomatološkog pomagala u Popisu pomagala iskazuje se brojem bodova.

Vrijednost boda iz stavka 3. ovog članka, kao i
cijena materijala za zubotehničara utvrđuje se općim aktima Zavoda.

Članak 5.

Pomagala se osiguranim osobama daju, u pravilu, na
uporabu uz obvezu vraćanja Zavodu, ako ovim Pravilnikom nije drukčije
propisano.

Iznimno od stavka 1. ovog članka, osigurana osoba
nema obvezu vraćanja pomagala koja se izrađuju po mjeri, te ona koja ne mogu
biti predmet ponovne uporabe, osim u slučaju ako su ostala neiskorištena (na
primjer: pelene, jednokratni kateteri i slično).

Kada iz bilo kojeg razloga prestane potreba za
korištenjem pomagala, ona moraju biti vraćena Zavodu.

Osigurana osoba ili osoba koja o njoj skrbi, odnosno
potpisnik na potvrdi o pomagalu, obvezan je u skladu sa stavkom 3. ovog članka,
vratiti pomagalo u roku od 30 dana nakon prestanka uporabe.

Osigurana
osoba koja nije vratila pomagalo u skladu sa stav­kom 4. ovoga članka ne može
ostvariti pravo na novo istovrsno pomagalo u roku propisanom za odnosno
pomagalo.

Članak
6.

Osigurana
osoba koja u skladu s odredbama ovog Pravilnika ostvari pravo na pomagalo, ima
pravo i obvezu koristiti to pomagalo u roku propisanom za njegovu uporabu (rok
uporabe), ako ovim Pravilnikom nije drukčije propisano.

Ako
osigurana osoba namjerno ili zbog nepažnje uništi, odnosno pokvari pomagalo
gubi pravo na popravak pomagala, te ne može ostvariti pravo na novo istovrsno
pomagalo do isteka propisanog roka uporabe pomagala.

Članak
7.

Osigurana
osoba ima pravo, u pravilu, na novo pomagalo.

Iznimno
od stavka 1. ovog članka osiguranoj osobi odobrava se već korišteno, ali
obnovljeno i servisirano pomagalo (u daljnjem tekstu: obnovljeno pomagalo) koje
ima sve odlike funkcionalnosti i kakvoće kao novo pomagalo i to:

 1.
respirator za provođenje mehaničke ventilacije u kući

 2.
koncentrator kisika

 3.
elektronski uređaji iz članka 47. ovog Pravilnika

 4.
invalidska kolica kada se u skladu s člankom 43. stav­kom 2. ovog Pravilnika
koriste za privremenu uporabu

 5.
štake i hodalice kada se koriste za privremenu uporabu

 6.
antidekubitalni madrac

 7.
toaletni stolac

 8.
Braillov pisaći uređaj

 9.
kasetofon – četverokanalni za slijepe osobe

10.
čitač ekrana s govornom jedinicom

11.
Brailleva elektronička bilježnica za slijepe

12.
slušno pomagalo (uređaj i punjač)

13.
faks uređaj iz članka 79. ovog Pravilnika.

Pomagalo
iz stavka 2. ovog članka osigurana osoba je obvezna vratiti Zavodu nakon
prestanka uporabe u skladu s člankom 5. ovog Pravilnika.

Pomagalo
iz stavka 2. ovog članka, uporaba kojeg je ostvarena u roku dvostruko dužem od
propisanog za novo istovrsno pomagalo, a koje je vraćeno Zavodu u skladu s
člankom 5. ovog Pravilnika (rok tehnološke zastare pomagala), Zavod će povući
iz daljnje uporabe.

Članak
8.

Osigurana
osoba ostvaruje pravo na pomagalo, popravak ili rezervni dio te potrošni
materijal za pomagalo iz Popisa pomagala na propisanoj tiskanici potvrde o
pomagalu.

Potvrda
iz stavka 1. ovog članka je:

–
potvrda o ortopedskim i drugim pomagalima

–
potvrda o očnim, tiflotehničkim i dodirnim pomagalima

– potvrda
o slušnim, surdotehničkim i govornim pomagalima

–
potvrda o izradi ili popravku stomatološkog pomagala

–
potvrda o popravku pomagala.

Tiskanice
potvrda iz stavka 2. ovoga članka izdaju se u dva primjerka, s time da jedan
ovjeren primjerak potvrde zadržava osigurana osoba Zavoda, a drugi primjerak
daje ugovornom isporučitelju Zavoda prilikom naručivanja pomagala.

Tiskanice
potvrda o pomagalu iz stavka 2. ovog članka tiskane su uz ovaj Pravilnik i čine
njegov sastavni dio.

Članak
9.

Pomagala
iz skupine ortopedskih i drugih pomagala propisuju se prema podskupinama
navedenim u Popisu pomagala.

Na
jednoj tiskanici potvrde iz članka 8. stavka 2. ovog Pravilnika, može se
propisati do pet pomagala iz iste skupine utvrđene člankom 1. stavkom 1.
podstavkom 1. ovog Pravilnika.

II.
UVJETI I NAČIN OSTVARIVANJA
PRAVA NA POMAGALA

Članak
10.

Osigurana
osoba u skladu s člankom 16. Zakona ima pravo na pomagalo ako ispunjava uvjet
prethodnoga osnovnog zdravstvenog osiguranja u Zavodu u trajanju od najmanje 6
mjeseci neprekidno, odnosno 9 mjeseci s prekidima u posljednje dvije godine
prije nastupa potrebe za pomagalom, ako međudržavnim ugovorom nije drukčije
propisano.

Iznimno
od stavka 1. ovog članka osigurana osoba – dijete do navršene druge godine
života ne mora ispunjavati uvjet prethodnog osiguranja u Zavodu.

Članak
11.

Osiguranoj
osobi Zavod osigurava pomagaloodgovarajućeg standarda i kvalitete iz
članka 2. stavka 2. ovog Pravilnika u vrijednosti propisanoj u Popisu pomagala,
odnosno utvrđenoj ugovorom sklopljenim s ugovornim isporučiteljem.

Ako
osigurana osoba pri ugovornom isporučitelju nabavi pomagalo veće vrijednosti od
propisane stavkom 1. ovog članka, razliku u cijeni pomagala i popravku pomagala
snosi osobno.

Članak
12.

Osigurana
osoba koja nije oslobođena sudjelovanja u dijelu troškova zdravstvene zaštite u
skladu sa Zakonom, odnosno koja nije osigurana u dopunskom zdravstvenom
osiguranju obvezna je sudjelovati (participirati) u pokriću dijela vrijednosti
odobrenog pomagala, rezervnog dijela pomagala i potrošnog materijala iz članka
1. ovog Pravilnika, odnosno popravka pomagala u visini postotka utvrđenoga
Zakonom, odnosno podzakonskim propisom donijetim na osnovi Zakona.

Osigurana osoba kojoj je odobreno obnovljeno pomagalo
iz članka 7. stavka 2. ovog Pravilnika ima pravo na oslobađanje od sudjelovanja
u pokriću razlike do pune vrijednosti pomagala, odnosno ugrađenog rezervnog
dijela pomagala (participacije) u visini 50%-tnog iznosa.

Članak
13.

Osiguranoj
osobi propisuje se pomagalo prema roku uporabe navedenom u Popisu pomagala.

Rokovi
uporabe pomagala određuju se prema dobnim skupinama osiguranih osoba kako
slijedi:

I – do
navršene 7. godine života

II –
iznad 7. do navršenih 18 godina života

III –
iznad 18. do navršenih 65 godina života

IV –
iznad 65. godine života.

Iznimno
od stavka 2. ovoga članka rok uporabe za stomatološka pomagala određuje se kako
slijedi:

I – do
navršene 18. godine života

II –
iznad 18. do navršenih 70 godina života

III –
iznad 70. godine života.

Istekom
roka uporabe pomagala iz stavka 2. i 3. ovog članka osigurana osoba stječe
pravo na novo pomagalo pod uvjetom da je dosadašnje dotrajalo ili više nije
funkcionalno.

Pomagalo
je dotrajalo kada trošak njegovog popravka iznosi više od 50% cijene novog
pomagala, što utvrđuju ugovorni isporučitelj i ovlaštena osoba Zavoda.

Rok
uporabe pomagala računa se od dana ovjere potvrde o pomagalu.

Članak 14.

Pomagalo
utvrđeno ovim Pravilnikom osiguranoj osobi propisuju na tiskanici potvrde o
pomagalu iz članka 8. ovog Pravilnika doktor medicine, odnosno stomatologije,
određene specijalnosti, doktor opće/obiteljske medicine i doktor stomatologije
s kojima je Zavod sklopio ugovor o pružanju zdravstvene zaštite (radnik
ugovorne zdravstvene ustanove, odnosno ugovorni doktor privatne prakse – u
daljnjem tekstu: ugovorni doktor).

Ugovorni doktori iz stavka 1. ovog članka imaju pravo
propisati pomagala iz svoje djelatnosti prema vrsti pomagala iz Popisa
pomagala, osim onih pomagala za koja je prema odredbama ovog Pravilnika propisano
da ih imaju pravo propisivati samo doktori specijalisti iz ovlaštene ugovorne
zdravstvene ustanove tercijarne razine zdravstvene zaštite utvrđene odlukom
Upravnog vijeća Zavoda (u daljnjem tekstu: ovlaštena zdravstvena ustanova).

Ugovornom doktoru kao i doktoru ovlaštene zdravstvene
ustanove za kojeg se utvrdi da je osiguranoj osobi propisao pomagalo suprotno
odredbama ovog Pravilnika Zavod može uskratiti pravo daljnjeg propisivanja
pomagala na teret sredstava Zavoda.

Potvrda o pomagalu iz članka 8. ovog Pravilnika
izdana od strane doktora iz stavka 3. ovog članka, kao i neugovornog doktora,
odnosno neugovorne zdravstvene ustanove smatra se nevažećom u smislu ovog
Pravilnika.

Članak
15.

Izdavanjem potvrde o pomagalu
iz članka 8. ovog Pravilnika ugovorni doktor ili doktor specijalist ovlaštene
zdravstvene ustanove potvrđuju da osigurana osoba osnovom medicinske indikacije
ostvaruje pravo na propisano pomagalo u skladu s odredbama ovog Pravilnika.

Članak 16.

Osigurana
osoba obvezna je potvrdu o pomagalu ovjeriti u područnom uredu Zavoda, odnosno
ispostavi područnog ureda Zavoda nadležnoj prema mjestu svoga prebivališta,
odnosno boravišta ili prema sjedištu ugovornog doktora odnosno ovlaštene
zdravstvene ustanove koji je propisao pomagalo u roku 30 dana od dana izdavanja
potvrde.

Ovjerena
potvrda vrijedi 30 dana od dana ovjere, te je u tom roku osigurana osoba
obvezna naručiti propisano pomagalo kod ugovornog isporučitelja, a za
stomatološka pomagala kod ugovornog doktora stomatologije.

Ugovorni
isporučitelj, odnosno ugovorni doktor stomatologije obvezan je pomagalo
isporučiti odmah, odnosno najkasnije u roku od 30 dana od dana narudžbe ako
ugovorom nije drukčije utvrđeno.

Tiskanicu
potvrde o pomagalu ovjerava ovlašteni radnik Zavoda nakon što je utvrdio da osigurana
osoba ispunjava uvjete za propisano pomagalo utvrđene ovim Pravilnikom, odnosno
na osnovi prethodnog odobrenja nadležnoga liječničkog povjerenstva Zavoda kada
je to propisano ovim Pravilnikom.

Potvrda
o pomagalu ovjerava se odmah, odnosno ako je za ovjeru pomagala potrebno
prethodno odobrenje nadležnog liječni­čkog povjerenstva Zavoda najkasnije u
roku od 5 dana.

Uz
ovjerenu potvrdu o pomagalu osiguranoj osobi uručuje se službeni popis
ugovornih isporučitelja odobrenog pomagala s područja mjesno nadležnoga
područnog ureda Zavoda.

Popis
ugovornih isporučitelja mora najmanje sadržavati podatke o:

– vrsti
i nazivu pomagala

–
nazivu tvrtke, sjedištu i broju telefona isporučitelja pomagala.

O
odobrenom pomagalu, rezervnom dijelu, potrošnom materijalu i popravku pomagala,
te svim ostalim podacima u svezi s odobrenim pomagalom, Zavod vodi evidenciju u
koju se unosi i podatak o osporenom pravu na pomagalo uz obveznu naznaku
razloga neodobravanja pomagala.

Ovjerena
potvrda o pomagalu u skladu sa stavkom 5. ovog članka ne isključuje odgovornost
ugovornog doktora odnosno doktora ovlaštene zdravstvene ustanove, koji je
propisao pomagalo, za štetu učinjenu osiguranoj osobi, odnosno Zavodu, ako se u
postupku kontrole pokrenutom prema službenoj dužnosti ili na prijedlog
osigurane osobe utvrdi da je osiguranoj osobi odobreno pomagalo ili količina
pomagala za koje ona ne ispunjava medicinske indikacije utvrđene Pravilnikom
ili se utvrdi da ono funkcionalno ne zadovoljava potrebe osigurane osobe.

Ako osigurana osoba ne naruči pomagalo u propisanom
roku ili ovjerenu potvrdu o pomagalu ne može iskoristiti iz bilo kojeg razloga
(na primjer gubitak potvrde, neupotrebljivost potvrde zbog oštećenja ili
nečitljivosti podataka i slično), obvezna je dostaviti novu potvrdu na ovjeru
Zavodu, a neiskorištenu na poništenje, te u slučaju njezinog gubitka dati
pisanu izjavu, pod materijalnom i kaznenom odgovornošću da potvrdu nije
iskoristila, što ovlašteni radnik Zavoda unosi u evidenciju.

Članak 17.

Osiguranoj osobi koja se nalazi na bolničkom
liječenju ili bolničkoj medicinskoj rehabilitaciji, zdravstvena ustanova
obvezna je osigurati sva potrebna pomagala i potrošne medicinske materijale u
skladu s ugovorenim standardom zdravstvene zaštite iz osnovnoga zdravstvenog
osiguranja.

Tijekom prve bolničke medicinske rehabilitacije nakon
ozljede, bolesti ili amputacija doktor odgovarajuće specijalnosti u nadležnoj
bolničkoj zdravstvenoj ustanovi obvezan je osiguranoj osobi u najkraćemu
mogućem roku prema medicinskoj indikaciji utvrđenoj ovim Pravilnikom propisati
sva potrebna pomagala radi provođenja protetičke opskrbe nužne za provođenje
postupka medicinske rehabilitacije, a ugovorni isporučitelj je obvezan
isporučiti pomagala kako bi se postupak rehabilitacije u zdravstvenoj ustanovi
mogao provesti.

Doktor odgovarajuće specijalnosti u nadležnoj
bolničkoj zdravstvenoj ustanovi obvezan je najmanje 7 dana prije otpusta s
bolničkog liječenja osiguranoj osobi prema medicinskoj indikaciji utvrđenoj ovim
Pravilnikom propisati sva potrebna pomagala koja će koristiti po izlasku iz
bolničke zdravstvene ustanove.

Potvrdu
o pomagalu propisanu u skladu sa stavkom 2. i 3. ovog članka mjesno nadležni
područni ured Zavoda ovjerit će i vratiti bolničkoj zdravstvenoj ustanovi
najkasnije u roku 48 sati nakon primitka potvrde, kako bi ugovorni isporučitelj
mogao osiguranoj osobi isporučiti odobreno pomagalo neposredno prije otpusta iz
bolnice.

Indicirana
pomagala obvezno se navode u otpusnom pismu, kako bi liječnik primarne
zdravstvene zaštite nastavio propisivati pomagala za koja je prema Popisu
pomagala ovlašten.

Članak
18.

Individualno
izrađena ili prilagođena pomagala obvezno se primjenjuju osiguranoj osobi u
ugovornoj zdravstvenoj ustanovi, odnosno nadležnoj ordinaciji ugovornog doktora
pod nadzorom doktora medicine odgovarajuće specijalnosti. Tijekom prve bol­ničke
rehabilitacije i kada je to indicirano, invalidska kolica, proteze, ortoze i
elektronska pomagala primjenjuju se u zdravstvenoj ustanovi za medicinsku rehabilitaciju.

Ocjenu funkcionalnosti pomagala izrađenog i
prilagođenog za individualnu uporabu ugovorni doktor koji je propisao pomagalo
obvezan je dati neposredno prilikom isporuke pomagala osiguranoj osobi, odnosno
u roku od 15 dana od dana primitka zahtjeva isporučitelja pomagala ili
osigurane osobe za tu ocjenu.

Ocjena funkcionalnosti pomagala navodi se u povijesti
bolesti, a isporučitelj pomagala obvezan ju je priložiti uz potvrdu o pomagalu
i račun koji dostavlja Zavodu na naplatu.

Članak
19.

Ispravnost
pomagala koje je osigurana osoba vratila u skladu s člankom 5. stavkom 3. ovog
Pravilnika utvrđuju ovlašteni radnik Zavoda i ugovorni isporučitelj kojem je
Zavod ugovorom povjerio posao popravka i servisiranja pomagala.

O
pomagalima iz stavka 1. ovog članka Zavod vodi posebnu evidenciju, te odlučuje
o njihovoj daljnjoj namjeni nakon povlačenja iz uporabe (članak 7. stavak 4.
Pravilnika).

Članak
20.

Jamstveni
rok za pomagala mora biti utvrđen za:

–
pomagalo i zasebne dijelove pomagala koji moraju imati jamstvenu oznaku kakvoće
prema europskim standardima, a određuje ga proizvođač

–
pomagalo i zasebne dijelove pomagala koji se izrađuju prema mjerama osigurane
osobe, a određuje ga ugovorni isporučitelj pomagala.

Jamstveni
rok za stomatološka pomagala utvrđen je Popisom pomagala.

Članak
21.

Jamstveni
rok za pomagalo ili rezervni dio računa se od dana isporuke pomagala, odnosno
ugradnje rezervnog dijela.

Članak
22.

Ako
osigurana osoba nabavi pomagalo, rezervni dio za pomagalo ili izvrši popravak
ili servis pomagala suprotno odredbama ovog Pravilnika i drugih općih akata
Zavoda nastali trošak u cijelosti snosi osobno.

Članak
23.

Nadležno
liječničko povjerenstvo Zavoda osiguranoj osobi iznimno može odobriti, unutar
propisanog roka uporabe pomagala, nabavu novoga istovrsnog pomagala ili
njegovog dijela ako je pomagalo prema nalazu ugovornog doktora, odnosno
ovlaštene zdravstvene ustanove postalo neuporabljivo za osiguranu osobu zbog
nastalih anatomskih, fizioloških odnosno funkcionalnih pro­mjena, a koje nisu
posljedica nekorištenja pomagala, odnosno korištenja pomagala na nepropisan
način.

Članak
24.

U
slučaju pisanog prigovora osigurane osobe na isporučeno pomagalo ili na
nemogućnost njegovog korištenja, rukovoditelj područnog ureda Zavoda osniva
povjerenstvo od tri člana u sastavu: doktor specijalist odgovarajuće
specijalnosti, ugovorni isporučitelj spornog pomagala i radnika Zavoda, koje u
izvan- upravnom postupku u prisutnosti osigurane osobe, donosi konačnu ocjenu o
ispravnosti, odnosno funkcionalnosti pomagala.

Ako
povjerenstvo iz stavka 1. ovog članka utvrdi osnovanost prigovora, ugovorni
isporučitelj obvezan je otkloniti utvrđene nedostatke, a troškovi otklanjanja
tih nedostataka terete onoga za koga povjerenstvo utvrdi da je odgovoran za
nastali nedostatak.

Članak
25.

Iznimno,
osigurana osoba može ostvariti pravo na pomagalo koje nije utvrđeno u Popisu
pomagala, a propisuje ga isključivo doktor specijalist odgovarajuće
specijalnosti ovlaštene zdravstvene ustanove iz članka 14. stavka 2. ovog
Pravilnika.

Prijedlog za pomagala iz stavka 1. ovog članka
zajedno s medicinskom dokumentacijom i detaljnim obrazloženjem medicinske
indikacije za pomagalom, te tehničkom dokumentacijom i predračunom najmanje tri
ponuditelja osigurana osoba dostavlja na odobrenje liječničkom povjerenstvu za
ortopedska i druga pomagala Direkcije Zavoda (u daljnjem tekstu: liječničko
povjerenstvo za pomagala Direkcije), neposredno ili putem područnog ureda,
odnosno ispostave područnog ureda Zavoda.

Potrebu za većom količinom određenog pomagala od
propisane ovim Pravilnikom utvrđuje i propisuje (uz detaljno obraz­loženje
potrebe za povećanom količinom pomagala) ugovorni doktor, nadležan za
propisivanje tog pomagala u skladu s ovim Pravilnikom, a odobrenje daje
liječničko povjerenstvo za pomagala Direkcije.

Članak 26.

Osiguranoj
osobi koja zbog zdravstvenog stanja trajno koristi određena pomagala ili
potrošni materijal iz iste skupine istovrsnih pomagala (npr. katetere, pelene,
vrećice, kondome, igle, štrcaljke, trake i dr.) nadležno liječničko
povjerenstvo odobrava navedena pomagala jedanput godišnje, odnosno jedanput za
peto­godišnje razdoblje, a ovjera pomagala obavlja se na tiskanici potvrde o
pomagalu koju na osnovi danog odobrenja propisuje doktor opće/obiteljske
medicine u količini za tromjesečno razdoblje.

III. VRSTE POMAGALA

A.
ORTOPEDSKA POMAGALA

1.
Proteze za ruke

Članak
27.

Proteze
za ruke su nadomjesci za izgubljeni ud, odnosno njegov dio.

Osigurana
osoba kojoj nedostaje dio ili cijela ruka ima pravo na: protezu i njezine sastavne,
odnosno rezervne i ostale dijelove utvrđene u Popisu pomagala.

Vrsta
proteze osiguranoj osobi odobrava se u skladu s medicinskom indikacijom i ovisi
o dobi osigurane osobe, uzroku i razini amputacije, njezinom kliničkom statusu
i razini aktivnosti.

Prva primjena proteza obavlja se za vrijeme bolničke
medicinske rehabilitacije isključivo u ovlaštenim zdravstvenim ustanovama za
rehabilitaciju, a sekundarna protetička opskrba ili za­mjena ležišta proteze
obavlja se u bolničkoj zdravstvenoj ustanovi ili u protetičkoj ordinaciji,
ovisno o kliničkom statusu osigurane osobe.

Osigurana osoba ima pravo na šaku ili hvataljku, kao
sastav­ni dio proteze ruke, a uz mehaničku šaku i na dva radna nastavka.

U slučaju nedostatka obje ruke ili ruke i noge ili
nedostatka jedne ruke uz istodobnu nefunkcionalnost druge ruke osigurana osoba
ima pravo na mioelektroničku protezu.

Osigurana osoba s amputiranom jednom podlakticom
iznimno može ostvariti pravo na mioelektroničku protezu podlaktice ako je po
mišljenju doktora specijalista iz ovlaštene zdravstvene ustanove osiguranoj
osobi nužna za neovisno funkcioniranje u redovnom školovanju i radu, a što se
dokazuje potvrdom nadležne ustanove.

Mioelektroničku protezu, u pravilu, može se propisati
najranije nakon navršene 5. godine života.

Osigurana osoba s iznimno kratkim batrljkom ruke, kod
kojeg standardnom opskrbom nije moguće osigurati retenciju proteze, ima pravo
na silikonski uložak sa svornjakom i bravicom.

Osigurana osoba ima pravo na izmjenu ležišta proteze
kada je takva izmjena nužna zbog anatomskih i funkcionalnih promjena na
batrljku, a funkcionalnost ležišta nije moguće postići ispunom uloška.

2. Proteze za noge

Članak
28.

Proteze
za noge su nadomjesci za izgubljeni ud, odnosno njegov dio.

Osigurana
osoba kojoj nedostaje dio ili cijela noga ima pravo na: protezu i njezine
sastavne, odnosno rezervne i ostale dijelove utvrđene u Popisu pomagala.

Vrsta
proteze osiguranoj osobi odobrava se u skladu s medicinskom indikacijom i ovisi
o dobi osigurane osobe, uzroku i razini amputacije, njezinom kliničkom statusu
i razini aktivnosti.

Prva
primjena proteza obavlja se za vrijeme bolničke medicinske rehabilitacije
isključivo u ovlaštenim zdravstvenim ustanovama za rehabilitaciju, a sekundarna
protetička opskrba ili zamjena ležišta proteze obavlja se u bolničkoj
zdravstvenoj ustanovi ili u protetičkoj ordinaciji, ovisno o kliničkom statusu
osigurane osobe.

U
primjeni proteze nakon amputacije noge, obvezno se stav­lja privremeno ležište,
koje se u pravilu koristi od 6 do 12 mjeseci.

Osigurana
osoba ima pravo na izmjenu ležišta proteze kada je takva izmjena nužna zbog
anatomskih i funkcionalnih promjena na batrljku, a funkcionalnost ležišta nije
moguće postići ispunom uloška, uporabom većeg broja navlaka, odnosno uporabom
gel navlake.

Ovisno
o medicinskoj indikaciji osigurana osoba ima pravo na protezu iz Popisa
pomagala. Ako takva proteza nije iz medicinskih razloga odgovarajuća, doktor
specijalist ovlaštene zdravstvene ustanove ima pravo dati prijedlog za protezu
kombiniranu od navedenih dijelova iz Popisa pomagala za koju odobrenje daje
liječničko povjerenstvo za pomagala Direkcije.

3.
Ortoproteze

Članak
29.

Osigurana
osoba ima pravo na ortoprotezu kod prirođenog nedostatka dijela noge, te kod
velikih skraćenja noge bilo kojeg uzroka koje se ne može korigirati ortopedskom
cipelom.

Ortoproteze
se osiguranoj osobi propisuju, te primjenjuju u ovlaštenim zdravstvenim
ustanovama u skladu s člankom 28. stav­kom 4. ovog Pravilnika.

4.
Ortoze

Članak
30.

Ortoze
se primjenjuju tijekom liječenja ili medicinske rehabilitacije radi kontrole i
poboljšanja funkcije pojedinog dijela tijela.

Osigurana
osoba ima pravo na ortozu za ruke, noge i kralježnicu prema medicinskoj
indikaciji koju utvrđuje doktor odgovarajuće specijalnosti u skladu s Popisom
pomagala.

4.1.
Ortoze za ruke

Članak
31.

Osigurana
osoba ima pravo na ortozu za prste, šaku i ručni zglob u slučaju sljedećih
medicinskih indikacija:

– za
stabilizaciju u potrebnom položaju (statičke)

– za
sprječavanje kontrakture i razgibavanje zglobova šake i prstiju (dinamičke).

Statičke
ortoze koriste osigurane osobe s reumatoidnim artritisom, tetraplegijom,
prirođenim manama, paralizom ruke zbog lezije živaca, te nakon rekonstruktivnih
operativnih zahvata.

Dinamičke
ortoze primjenjuju se u konzervativnom ili operacijskom liječenju lezija živaca
i tetiva ruke.

Osigurana
osoba ima pravo na ortozu za cijelu ruku, odnosno rame i lakat samo nakon
operativnih zahvata radi osiguranja pravilnog položaja ruke i to:

– na
mitelu, kod manjih operacijskih zahvata na ramenu i nadlaktici

– na
stabilizacijsku ortozu, tekstilnu kod otvorene ili artroskopske stabilizacije
ramena, artroplastike ramena, osteosinteze gornjeg dijela nadlaktične kosti,
rekonstrukcije rotatorne ma­nžete, a u neoperacijskom liječenju kod prijeloma
gornjeg dijela nadlaktične kosti i primarnog iščašenja ramena, te klijenuti
ruke

– na
abdukcijsku ortozu (jastuk), kod rekonstrukcije rotatorne manžete,
artroplastike ramena, osteosinteze gornjeg dijela nadlaktične kosti i
transpozicije mišića ramena (*latissimus dors*i, *pectoralis major*).

4.2.
Ortoze za noge

**4.2.1. Ortoze za nožni zglob
i stopalo**

Članak
32.

Osigurana
osoba ima pravo na ortozu (AFO) za stabilizaciju nožnog zgloba i stopala,
rasterećenje potkoljenice, te substituciju neurološkog deficita u sljedećim
indikacijama:

–
kljenuti stopala bilo koje geneze

– za
stabilizaciju kroničnog instabiliteta nožnog zgloba

– nakon
loše saniranog prijeloma kostiju nožnog zgloba (s postraničnim pojačanjem)

– za
korekciju metatarsus adductus III. stupnja (rigidni)

– za korekciju hallux valgusa u dobi od 10. do 18.
godina

– za liječenje rupture Ahilove tetive

– za rasterećenje potkoljenice u slučaju
pseudoartroze i kongenitalne mane.

**4.2.2. Ortoze za koljeno**

Članak
33.

Osigurana osoba ima pravo na ortozu za stabilizaciju
ivera i koljena tijekom konzervativnog ili nakon operativnog liječenja u
sljedećim indikacijama:

– podiverna manšeta kod
Morbus Osgood-Schlatter i entezitisa patelarnog ligamenta

– ortoza za stabilizaciju
patele kod konzervativnog ili postoperacijskog liječenja instabiliteta patele

– ortoza za stabilizaciju
koljena kod hemartrosa, kroničnog sinovitisa i kroničnog instabiliteta (s mekim
postraničnim pojačanjem)

– ortoza za koljeno,
stabilizirajuća, (zglobna, duga) kod konzervativnog liječenja rupture
kolateralnih ligamenata, nakon luksacije koljena, te za konzervativno i
operacijsko liječenje rupture stražnje ukrižene sveze

– ortoza za koljeno
(unilateralna, zglobna) za rasterećenje femorotibijalnog zgloba nakon kirurškog
liječenja hondralnog defekta

– tutor ortoza koljena – za postoperacijsku
imobilizaciju koljena.

**4.2.3.
Ortoze za kuk**

Članak
34.

Osigurana
osoba ima pravo na ortozu za kuk u sljedećim indikacijama:

– u liječenju djece zbog razvojnog iščašenja kuka (Pavlikovi
remenčići)

– stabilizacije reponiranog kuka (abdukcijska ortoza)

– iznimno, Legg-Calvé-Perthesove bolesti ili u
produžetku liječenja razvojnog iščašenja kuka djeteta tijekom ustajanja i
hodanja (Atlanta ortoza)

– u odraslih bolesnika nakon luksacije kuka ili
luksacije endoproteze, reimplantacije endoproteze, tumorske endoproteze i
stanja »visećeg kuka« (ortoza za kuk, stabilizacijska zglobna).

**4.2.4.
Ortoze za koljeno, nožni zglob i stopalo (KAFO)**

**4.2.5.
Ortoze za kuk, koljeno, nožni zglob
i stopalo (HKAFO)**

Članak
35.

Osigurana
osoba s neurološkim deficitom ima pravo na ortozu (zglobnu) za stabilizaciju
koljena, nožnog zgloba i stopala, i/ili kuka, koljena, nožnog zgloba i stopala,
odnosno na recipročnu ortozu za hod zbog klijenuti jedne ili obje noge kad se
ortozom može postići kretanje.

Abdukcijska ortoza za noge, bez zgloba, primjenjuje
se jednokratno nakon operacije za održavanje korigiranog položaja kuka, koljena
i stopala kod bolesnika s cerebralnom paralizom.

4.3.
Ortoze za kralježnicu (trup)

Članak
36.

Osigurana
osoba ima pravo na ortozu za kralježnicu u sljedećim indikacijama:

– za
ispravljanje i sprječavanje deformacije zbog juvenilnih i adolescentnih
skolioza i kifoza

– za
imobilizaciju kralježnice zbog ozljedeili patološkog prijeloma

– za
potporu i rasterećenje kralježnice tijekom bolesti, odnosno nakon operativnih
zahvata.

Osnovni
kriteriji za propisivanje ortoze zbog idiopatskih skolioza su: dob intenzivnog
rasta, Cobbov kut 20 \_ 45 stupnjeva, koštana zrelost do 4 po Risseru. Osnovni kriterij
za propisivanje ortoze zbog adolescentne kifoze je dob intenzivnog rasta i
Cobbov kut veći od 45 stupnjeva. Korektivne ortoze za kralježnicu primjenjuju
se u specijalističkoj ordinaciji za liječenje skolioze i kifoze.

Ortoze
za imobilizaciju kralježnice (krute) primjenjuju se u konzervativnom liječenju
prijeloma kralježnice ili postoperativno nakon spondilodeze, te nakon ozljede
vratne kralježnice i atlantoaksijalne luksacije zbog reumatoidnog artritisa.

Potporno-rasteretne
ortoze za kralježnicu (elastične) primjenjuju se nakon ozljede, kod učestalih
bolnih sindroma kralježnice (evidentiranih u povijesti bolesti osigurane
osobe), nakon ponovljenih operativnih zahvata zbog diskus hernije, te kod
bolova uslijed denzitometrijski dokazane osteoporoze a koja je uvjetovana
patološkim prijelomom i nestabilnosti VDS kra­lježnice.

Osigurana
osoba u razdoblju rasta ima pravo na korekcijsku ortozu za kokošja prsa.

5.
Ortopedske cipele

Članak
37.

Osigurana
osoba ima pravo na individualno izrađene ortoped­ske cipele po mjeri ili po
sadrenom odljevu.

Ortopedske
cipele iz stavka 1. ovog članka propisuju se osiguranoj osobi koja hoda, u
slučaju sljedećih bolesti ili stanja:

1. Pes equinus

2. Pes equinovarus

3. Pes excavatus

4. Talus verticalis (postoperativno)

5. Pes adductus (postoperativno)

6. Pes paralyticus (kod kljenuti stopala koju je
moguće ortopedskom cipelom kontrolirati)

7. kraće noge od 1,5 cm na više u djece (do 18.
godina) i od 2,5 cm na više u odraslih

8. ukočenoga gornjega nožnog zgloba ili više drugih
zglobova stopala

9. izrazite trofičke promjene s ulceracijom stopala,
neurogenom artropatijom ili elefantijazom

10. teške deformacije stopala ili nožnog zgloba nakon
loše saniranog prijeloma, zbog čega nije moguće korištenje konfekcijske obuće

11. Hallux
valgus superductus (drugi prst preko palca, s kontraindikacijom za operativno
liječenje)

12.
Digitus superductus I., II. i V. prsta stopala

13.
teške upalne i destruktivne promjene kod reumatoidnog artritisa stopala ili
gornjega nožnog zgloba, zbog čega nije moguće korištenje konfekcijske obuće

14.
nedostatka palca ili tri prsta stopala, ili manjka dijela nožja ili donožja,
kada se ne koristi proteza

15.
kada su ortopedske cipele sastavni dio ortoze.

Iznimno
od stavka 2. ovog članka osigurana osoba koja za kretanje koristi invalidska
kolica na prijedlog doktora specijalista i uz obrazloženje medicinske
indikacije ima pravo na ortopedsku cipelu ako zbog deformacije stopala iz točke
1., 2., 3., 9., 10. i 13. istog stavka, ne može koristiti konfekcijsku obuću.

Osigurana
osoba ima pravo na unutarnju cipelu kada se deformacija ili manjak stopala iz
stavka 2. točke 1., 2. i 10. ovog članka ne mogu odgovarajuće korigirati
ortopedskom cipelom. U tom slučaju preko unutarnje cipele koristi se ortopedska
cipela kao sastavni dio ortoze.

Osigurana
osoba uz ortopedsku cipelu ima pravo i na cipelu za zdravu nogu.

6.
Ortopedski ulošci

Članak
38.

Osigurana
osoba od 3. do navršene 16. godine života ima pravo na individualno izrađene
ortopedske uloške zbog Pedes planovalgi III. stupnja.

7.
Štake, štap i hodalice

Članak
39.

U
slučaju ozljede ili bolesti, ovisno o funkcionalnom statusu, osigurana osoba
ima pravo na sljedeća pomagala za omo­gućavanje kretanja:

– jednu
ili par štaka

–
hodalicu s dvije, tri ili četiri nožice sa ili bez kotača

– štap
sa četiri nožice kod hemipareze.

8.
Invalidska kolica

Članak
40.

Osigurana
osoba ima pravo na invalidska kolica na ručni, odnosno elektromotorni pogon,
koja su utvrđena u Popisu pomagala, a vrsta invalidskih kolica propisuje se
ovisno o funkcionalnom statusu i razini aktivnosti osigurane osobe.

Kod definiranja trajnog stanja onesposobljenosti za
vrijeme prve rehabilitacije, invalidska kolica obvezno se propisuju i
primjenjuju u ovlaštenoj zdravstvenoj ustanovi u kojoj se osigurana osoba
rehabilitira. Invalidska se kolica indiciraju, te primjenjuju timski i
interdisciplinarno (doktor specijalist ortoped ili fizijatar, radni terapeut
ili fizioterapeut, ortopedski tehničar) pri čemu se koristi ordinacijski test,
odnosno tehnički mjerni list, uz po­štivanje načela individualne primjene i
prilagodbe invalidskih kolica svakoj onesposobljenoj osiguranoj osobi.

Sekundarna primjena invalidskih kolica i primjena
obnov­ljenih invalidskih kolica prema članku 7. stavku 2. točki 4. ovoga
Pravilnika može se obavljati ambulantno.

Članak
41.

Osigurana
osoba ima pravo na jedna invalidska kolica i to od navršene 3. godine života.

Iznimno
od stavka 1. ovog članka, osigurana osoba koja je na redovnom školovanju, koja
prihode ostvaruje radom, te koja je prema ovom Pravilniku ostvarila pravona
elektromotorna invalid­ska kolica, ima pravo na još jedna invalidska kolica
standardne izrade na ručni pogon čiji se rok uporabe utvrđuje u dvostrukom
trajanju.

Osigurana
osoba iz stavka 2. ovog članka može umjesto invalidskih kolica standardne
izrade na ručni pogon izabrati invalid­ska kolica s toaletnim dodatkom.

Osigurana
osoba koja trajno koristi invalidska kolica ima pravo na odgovarajući jastuk za
invalidska kolica iz članka 52. ovog Pravilnika.

Članak
42.

Osigurana
osoba kojoj se prema kliničkom statusu, stupnju onesposobljenosti i tjelesnim
mjerama ne mogu primijeniti odgovarajuća standardizirana invalidska kolica, ima
pravo na invalidska kolica s posebnom prilagodbom i nužnim dodacima u skladu s
odredbom članka 40. stavkom 2. ovog Pravilnika.

Članak
43.

Osigurana
osoba ima pravo na invalidska kolica na ručni pogon u slučaju sljedećih bolesti
ili stanja:

1.
tetraplegije, triplegije, paraplegije i hemiplegije, te tetrapareze, tripareze,
parapareze i hemipareze težeg stupnja, pa nije moguće kretanje izvan stana bez
uporabe kolica

2. amputacije obje noge iznad nožnog zgloba, bez
obzira na korištenje proteza

3. amputacije jedne noge, kada zbog sveukupnoga
kliničkog statusa nije moguća primjena proteze

4. teških degenerativnih ili destruktivnih procesa,
poslijetraumatskih deformacija ili prirođenih bolesti nogu, kad nije moguće
kretanje upotrebom štaka ili hodalice.

Invalidska kolica (obnovljena) iz članka 7. stavka 2.
točke 4. ovog Pravilnika propisuju se za privremenu uporabu osiguranoj osobi
koja se za kretanje ne može koristiti štakama ili hodalicom, u pravilu, u
slučaju terminalnog stanja malignih bolesti, nesraslog prijeloma kuka ili
koljena, ili nakon amputacije noge do primjene proteze.

Članak 44.

Osiguranim osobama, koje ispunjavaju uvjete za
odobrenje invalidskih kolica iz ovoga Pravilnika, propisuju se iz Popisa
pomagala sljedeće vrste invalidskih kolica:

– odrasloj osobi potpuno ovisnoj o tuđoj pomoći,
odnosno s niskom razinom aktivnosti, propisuju se invalidska kolica standardne
izrade

– za odrasle i djecu s visokom razinom aktivnosti,
koji samostalno voze invalidska kolica, propisuju se kolica za aktivne osobe
odnosno djecu

– za osobe s hemiplegijom, odnosno one koje se u
kolicima mogu kretati pomoću jedne ruke, propisuju se kolica na pogon jednom
rukom, odnosno pogon polugom

– za osobe s obostranom amputacijom nogu propisuju se
kolica s težištem pomaknutim unazad

– za odrasle i djecu, koji zbog svoga kliničkog
statusa i deformacija koštanozglobnog sustava ne mogu samostalno voziti kolica,
niti sjediti u uobičajenom položaju, propisuju se kolica s posebnom prilagodbom
za odrasle, odnosno posebnom prila-
godbom za djecu

– za
djecu s niskom razinom aktivnosti i/ili nemogućnošću samostalne vožnje,
propisuju se kolica za djecu standardne izrade.

Pod pojmom osobe s niskom razinom aktivnosti, u
skladu sa stavkom 1. podstavkom 1. ovog članka, podrazumijeva se osoba koja u
svladavanju svakodnevnih radnih, osobnih i rekreacijskih aktivnosti ovisi o
pomoći druge osobe, treba pomoć pri vožnji u kolicima i svladavanju
arhitektonskih barijera (Barthel indeks vožnje kolicima = 2 – 4 boda).

Pod pojmom osobe s visokom razinom aktivnosti u
skladu sa stavkom 1. podstavkom 2. ovog članka podrazumijeva se osoba djelomice
onesposobljena, ali koja je u tolikom stupnju rehabilitirana da redovito i
potpuno samostalno savladava svoje radne, osobne i rekreacijske aktivnosti, a
koje uključuju potpuno samostalnu vožnju u kolicima uz savladavanje
arhitektonskih barijera (Barthel indeks vožnje kolicima = 5 bodova).

Članak 45.

Osiguranoj osobi s najvećim stupnjem funkcionalne
onesposobljenosti sustava za kretanje mogu se propisati invalidska kolica na
elektromotorni pogon, kada zbog kljenuti ili deformacije ruku i nogu ne može
aktivno pokretati kolica na ručni pogon, ali pokretom prstiju ili glave može
sigurno upravljati elektromotornim kolicima.

Primjena kolica na elektromotorni pogon obavlja se
timski u ovlaštenoj zdravstvenoj ustanovi uz obvezno testiranje vožnje i
medicinsko-tehnički mjerni list.

Kod prve primjene kolica na elektromotorni pogon, uz
potvrdu o pomagalu Zavodu se za osiguranu osobu zbog ovjere dostav­lja:
povijest bolesti i EMNG nalaz gornjih i donjih udova, nalaz i mišljenje
psihologa o sposobnosti sigurnog upravljanja kolicima, te kod neuromuskularnih
i srodnih bolesti nalaz neurologa.

Invalidska kolica iz stavka 1. ovog članka mogu se
propisati osiguranoj osobi najranije od navršene 16. godine života, s time da
je za osigurane osobe – djecu od 16. do navršene 18. godine života potrebna
prethodna pisana suglasnost roditelja, skrbnika ili osobe kojoj je dijete
povjereno na čuvanje i odgoj.

9.
Epiteze (estetske proteze)

Članak
46.

Osigurana
osoba ima pravo na epitezu koja predstavlja estetski nadomjestak izgubljenog
dijela tijela (uška, nos, usna, dio lica) kada rekonstruktivnim zahvatom nije
moguće postići restauraciju.

Epitezu
propisuje i njezinu primjenu obavlja doktor odgo­varajuće specijalnosti, a
odobrenje daje liječničko povjerenstvo za pomagala Direkcije.

10.
Elektronski uređaji

Članak
47.

Osigurana
osoba ima pravo na jednokanalni ili višekanalni elektrostimulator i njegove
potrošne dijelove kod primjene metode FES (funkcionalne električne stimulacije).
U pravilu se propisuje kao ortotsko pomagalo s terapijskim učinkom kod neu­rološkog
deficita zbog oštećenja gornjega motornog neurona.

Primjena
elektrostimulatora obavlja se isključivo u ovlaš­tenoj zdravstvenoj ustanovi s
educiranim kadrom i pratećom opremom, a propisuje nakon testiranjem dokazane
funkcionalnosti.

B.
DRUGA POMAGALA

1.
Toaletni stolac

Članak
48.

Osigurana
osoba koja se zbog bolesti ili ozljede ne može kretati ima pravo na toaletni
stolac s posudom ako nije ostvarila pravo na toaletna invalidska kolica ili
drugo pomagalo za kretanje.

2.
Rukavice, rukavi, nogavice

Članak
49.

Osigurana
osoba ima pravo na odgovarajuće rukavice u slučaju:

1.
pokretanja invalidskih kolica na ručni pogon

2.
amputacije najmanje dva prsta jedne ruke

3. deformacije
šake i prstiju s ispadom funkcije, nakon ozljede ili bolesti.

Članak
50.

Osigurana
osoba u slučaju trajne disfunkcije limfnog sustava (opsežne elefantijaze, otok
ruke poslije amputacije dojke), ima pravo na elastične terapijske kompresivne
rukavice, rukave, nogavice, odnosno na elastično kompresivno pomagalo za druge
dijelove tijela.

Osigurana osoba zbog promjena nastalih poslije
opeklina i velikih ožiljaka ima pravo na:

– rukavice, rukave, odnosno nogavice podložene
vazelinskom gazom ili na

– elastične terapijske rukavice, rukave, nogavice,
odnosno kompresivna elastična pomagala.

3.
Utege, suspenzori i pojasevi

Članak
51.

Osigurana
osoba ima pravo na:

–
utegu, zbog ingvinalne, femoralne ili skrotalne te umbilikalne kile

–
suspenzorij, zbog skrotalne kile, traumatskih ili upalnih promjena na mošnicama
ili testisima, odnosno »vodene kile« koja se ne može operacijski izliječiti

–
trbušni pojas, zbog pupčane ili neke druge kile trbušnog zida koja se ne može
operacijski izliječiti

–
trbušni pojas, za trudnice s izrazito slabom trbušnom stijenkom

–
trbušni elastični pojas za stomu.

4.
Antidekubitalna pomagala i jastuci

Članak
52.

Osigurana
osoba ima pravo na sljedeća pomagala:

–
antidekubitalni jastuk za sjedenje u kolicima, kod osoba s paraplegijom i
tetraplegijom

–
antidekubitalni madrac za osobe s tetraplegijom, kada postoji potpuni
senzomotorni gubitak (ASIA A) ili potpuni motorni gubitak i oštećen
senzibilitet (ASIA B) neurološka razina cervikotorakalnog prijelaza, veći dio
dana provodi u krevetu, sa ili bez dekubitalnih ulceracija kože

–
antidekubitalni madrac s kompresorom za osobe s paraplegijom kada uz
senzomotorni gubitak postoje dekubitalne ulceracije kože (stupanj 3 \_ 4) na
nekoliko različitih lokacija, te kod potpuno nepokretnih osiguranika koji imaju
dekubitalne ulceracije kože (stupanj 3 \_ 4) na nekoliko različitih lokacija

– jastuk za kolica, kod svih
osoba koje trajno koriste invalid­ska kolica i nemaju potpuni senzomotorni
gubitak: hemiplegia, hemipareza, parapareza, tetrapareza, te kod amputacije
donjih ekstremiteta.

5. Pokrivala za rane

Članak
53.

Na
prijedlog izabranog doktora opće/obiteljske medicine i uz njegov nadzor, a
prema preporuci doktora specijalista kirurga, te odobrenja nadležnoga
liječničkog povjerenstva osigurana osoba ima pravo na pokrivala za rane
utvrđene u Popisu pomagala u slučaju:

– dekubitalnih kroničnih rana, ovisno o stupnju
oštećenja (rane prekrivene suhim nekrozama, sa sekrecijom, inficirane rane,
kombinirane površine rana i rane u fazi granulacije i epitelizacije)

– potkoljeničnog vrijeda

– dijabetičkog stopala

– opekline

– bulozne epidermolize, a po preporuci
dermatovenerologa.

Pomagala iz stavka 1. ovog članka propisuju se u
jednomjesečnoj količini prema stupnju i veličini rane ovisno o medicinskoj
indikaciji i procjeni izabranog doktora opće/obiteljske medicine ili do
kontrolnog pregleda doktora specijalista kirurga ili dermatovenerologa. Ako je
klinički status rane unutar jednog mjeseca bez poboljšanja ili je nastupilo
pogoršanje, propisuju se za kraće vremensko razdoblje uz medicinsko obrazlo­ženje.

6.
Umjetne dojke i grudnjaci

Članak
54.

Osigurana
osoba zbog amputacije dojke ima pravo na:

–
prilagođavajuću umjetnu dojku, koja se odobrava samo jed­nom, odmah nakon
operacije, a na prijedlog kirurga

–
trajnu cjelovitu ili djelomičnu umjetnu dojku, koja se daje nakon nošenja
prilagođavajuće dojke.

Osigurana
osoba, koja je dobila trajnu cjelovitu ili djelo­mičnu umjetnu dojku, ima pravo
na dva platnena grudnjaka godišnje s ušivenom pregradom za nošenje trajne umjetne
dojke.

7.
Vlasulje

Članak
55.

Osigurana
osoba ima pravo na vlasulju od umjetnih vlakana zbog trajnog ili privremenog
gubitka kose kao posljedice zračenja ili kemoterapije, hormonalne disfunkcije,
odnosno skalpiranja kože glave zbog ozljede.

8.
Pomagala za probavni sustav

Članak
56.

Osigurana
osoba ima pravo na sljedeća pomagala za probavni sustav:

1. zbog
kolostome, odnosno ileostome:

–
samoljepive, jednodijelne vrećice za stolicu, raznolikih promjera

–
vrećice s dvokomponentnim, dvodijelnim sustavom, raznolikih promjera

– stoma
zatvarač s filterom određenih promjera.

2.
ostala pomagala za probavni sustav:

–
rektalnu plastičnu sondu

–
irigator s priborom za stoma otvor

–
štrcaljke od 20 do 100 ccm s gumenom cijevi ili sondom za umjetnu prehranu

– nazogastričnu
sondu

–
stomahezivnu pastu

– stoma
puder

–
trbušni elastični pojas za stomu.

Osigurana
osoba koja koristi stoma vrećice s dvokomponentnim, dvodijelnim sustavom, ako
postoji medicinska indikacija, može ostvariti pravo na dodatni broj baznih
pločica ili vrećica kada joj preostane jedan od dijelova navedenog pomagala, a
odobrenje daje liječničko povjerenstvo za pomagala Direkcije.

9.
Pomagala kod urinostome

Članak
57.

Osigurana
osoba ima pravo na sljedeća pomagala i potrošni materijal kod urinostome:

–
plastične vrećice za urin kod urinostome, jednodijelni sustav

–
plastične vrećice za urin kod urinostome, dvodijelni sustav, različite
veličine.

10. Pomagala za urogenitalni sustav

Članak
58.

Osigurana
osoba zbog inkontinencije urina ima pravo na sljedeća pomagala zaurogenitalni
sustav:

1.
kondome:

–
silikonske samoljepive s otvorom za spoj na plastičnu vrećicu za urin

– latex
koji se lijepi ljepljivom trakom, s otvorom za plastičnu vrećicu za urin

– latex
koji se lijepi ljepilom, s otvorom za plastičnu vrećicu za urin

– latex
samoljepivi, s otvorom za plastičnu vrećicu za urin

–
ljepilo za kondome

–
sredstvo za skidanje ljepila za kondome

2.
vrećice:

– za
urin, uz nogu, u spoju s kondomom i s ispustom, sa zaštitnom tkaninom od
strukturiranog mikrovlakna i dvije vezne trake

– za
urin za višekratnu uporabu,sa sistemom za ispust urina

– za
urin za jednokratnu uporabu.

Osigurana
osoba, koja je inkontinentna i nepokretna (ne kontrolira stolicu i mokrenje), a
može sjediti i kretati se uz pomoć invalidskih kolica, ima pravo uz jednu vrstu
kondoma i na dvije vrste vrećica za urin u količini propisanoj Popisom pomagala
za svaku vrstu vrećice. Potrebu i oblik kombinacije dviju vrsta vrećica
utvrđuje urolog pri prvom propisivanju i/ili fizijatar prilikom prve rehabilitacije,
te ugovorni doktor opće/obiteljske medicine, a uz odobrenje liječničkog
povjerenstva za ortopedska i druga pomagala područnog ureda Zavoda (u daljnjem
tekstu: liječničko povjerenstvo za pomagala).

Osigurana
osoba, koja je inkontinentna (ne kontrolira stolicu i mokrenje), a zbog potpune
nepokretnosti stalno leži u krevetu (*coma vigile* i dr.), ima pravo, uz
trajne katetere, na vrećice za urin za višekratnu uporabu, sa sistemom za
ispust urina i jednokratne nepropusne podmetače za krevet u količini propisanoj
Popisom pomagala.

Osigurana
osoba uz odgovarajući broj pomagala iz stavka 1. ovog članka ima pravo na
odgovarajući broj pomagala iz članka 59. i 60. ovog Pravilnika, s tim da ukupna
godišnja količina tih pomagala u kombinaciji, za koja je u Popisu pomagala
propisana pojedinačna godišnja količina, odgovara zbroju njihovih dnevnih
količina potrebnih osiguranoj osobi utvrđenih u omjeru propisanom u stavku 5. i
6. ovog članka.

Pomagala
u kombinaciji propisuju se u dnevnim količinama prema omjeru koji u ukupnosti
ne može biti veći od 1 (npr. 1/2 jednog 1/2 drugog ili 1/3 jednog 2/3 drugog
ili 1/3 jednog, 1/3 drugog i 1/3 trećeg pomagala).

Pomagala
koja se mogu ostvariti u kombinaciji prema stavku 4. ovog članka su: kateteri
za jednokratnu uporabu, kondomi, vrećice za urin i pelene.

Pravo
na pomagala iz stavka 1. ovog članka osigurana osoba ostvaruje na osnovi
prijedloga urologa pri prvom propisivanju i/ili fizijatra prilikom prve
rehabilitacije, te ugovornog doktora opće/obiteljske medicine i uz odobrenje
liječničkog povjerenstva za pomagala.

Članak 59.

Osigurana
osoba ima pravo na sljedeća pomagala zaurogenitalni sustav zbog
retencije urina:

– katetere za jednokratnu uporabu pri
samokateterizaciji ili kateterizaciji

– trajni kateter od silikona, ili od silikoniziranog
latexa

– gel za podmazivanje i dezinfekciju uretre (sadržaj
gela: anestetik, sredstvo za podmazivanje i dezinficijens u sterilnom
pakiranju)

– ogledalo za žene pri samokateterizaciji

– gumeni receptakulum sa spremnikom za urin (urinar).

Osigurana osoba ima pravo na samo jednu vrstu
katetera. Ako osigurana osoba koristi gumeni receptakulum sa spremnikom za urin
(urinar), nema pravo na katetere.

Osigurana osoba iz stavka 1. ovog članka ima pravo i
na pomagala iz članka 58. stavka 1. točke 2. podtočke 2. i 3. ovog Pravilnika.

Članak 60.

Osigurana osoba starija od 3 godine zbog medicinskih
indikacija iz stavka 2. i 3. ovog članka, koje za trajnu posljedicu imaju
inkontinenciju urina i/ili stolice, uz odobrenje liječničkog povjerenstva za
pomagala ima pravo na sljedeća pomagala:

– pelene obične, u količini utvrđenoj u Popisu
pomagala

– pelene u spoju s gaćicama, standardnih veličina –
male, u količini utvrđenoj u Popisu pomagala

– pelene u spoju s gaćicama, standardnih veličina –
srednje i velike, u količini utvrđenoj u Popisu pomagala

– pelene u spoju s gaćicama, visokoupijajuće za noć,
standardnih veličina – srednje i velike, u količini utvrđenoj u Popisu pomagala

–
anatomski ulošci po mjeri, srednje i velike standardne veličine i

– gaćice mrežaste elastične, prema tjelesnoj težini
srednje i velike, u količini utvrđenoj u Popisu pomagala

– zaštitni podložak za krevet za jednokratnu uporabu,
različite veličine (prema veličini osobe), kada postoji inkontinencija urina i
stolice.

Osigurana osoba ostvaruje pravo na pomagalo iz stavka
1. ovog članka zbog:

– prirođene mane ili bolesti urogenitalnog ili
probavnog sustava koji ima za trajnu posljedicu inkontinenciju urina i/ili
stolice

– bolesti i ozljeda živčanog sustava koje imaju za
posljedicu trajnu inkontinenciju urina i/ili stolice

– bolesti i ozljede organa male zdjelice koje imaju
za posljedicu trajnu inkontinenciju urina i/ili stolice

– smetnje svijesti prema »Glasgow coma scale« od 0 \_
8

– mentalne retardacije osoba starijih od 3 godine, a
koje za posljedicu imaju inkontinenciju urina i/ili stolice.

U slučaju inkontinencije urina i/ili stolice
osigurana osoba ima pravo na kombinaciju pelena u spoju s gaćicama za dan
standardnih veličina – srednje i velike i visokoupijajućih pelena u spoju s
gaćicama za noć, u količini utvrđenoj u Popisu pomagala.

Ugovorni doktor koji propisuje pelene (urolog pri
prvom propisivanju i/ili fizijatar prilikom prve rehabilitacije) obvezan je
navesti koju vrstu i koje veličine pelena utvrđenih u Popisu pomagala propisuje
osiguranoj osobi.

Osigurana
osoba ima pravo koristiti pomagala u kombinaciji kako je navedeno u Popisu
pomagala.

11.
Pomagala za disanje

Članak
61.

Osigurana
osoba ima pravo na sljedeća pomagala za disanje, a na prijedlog doktora
specijalista internista i/ili pulmologa:

–
endotrahealnu kanilu s priborom

–
koncentrator kisika, kada osigurana osoba boluje od teškog spastičnog
bronhitisa i kronične opstruktivne bolesti pluća težega stupnja, s posljedičnom
kroničnom, globalnom respiratornom insuficijencijom, a nužno je dugotrajno
liječenje kisikom

–
inhalator, kod kroničnih opstruktivnih bolesti dišnih putova težeg stupnja u
kojih je nužna dugotrajna uporaba

–
aspirator i aspiracijski kateteri kod osiguranih osoba koje su traheotomirane i
kod kojih postoji indikacija za aspiracijom sekreta.

Za
pomagalo iz stavka 1. podstavka 2. ovog članka nužno je prethodno provesti
dijagnostičke postupke u za to ovlaštenim, osposobljenim i opremljenim
zdravstvenim ustanovama.

Osigurane
osobe – djeca, koja imaju spinalnu mišićnu atrofiju i nalaze se na kućnom
liječenju, imaju pravo na prijedlog specijalista pedijatra kliničke ustanove
na:

–
pulsni oksimetar

–
ovlaživač za nos

–
ovlaživač zraka za inhalator

–
podloške za endotrahealnu kanilu

–
fiksacijske trake za endotrahealnu kanilu – male

–
endotrahealnu kanilu bez poklopca s korekcijom

–
endotrahealnu masku.

12.
Pomagala kod šećerne bolesti

Članak
62.

Osigurana
osoba koja boluje od šećerne bolesti ima pravo na sljedeća pomagala:

–
štrcaljke za inzulin s integriranom iglom

– inzulinski injektor u obliku olovke za davanje
inzulina pri učestaloj terapiji humanim inzulinom i to s karpulama od 3,0 ml,
uz odgovarajući broj igala

– dijagnostičke trake za provjeru razine glukoze u
krvi (okularno očitanje)

– dijagnostičke trake za provjeru razine glukoze i
ketona u urinu (okularno očitanje)

– uređaj za brzo očitanje razine glukoze u krvi

– dijagnostičke trake za provjeru razine glukoze u
krvi pomoću uređaja za brzo očitanje.

Pomagalo iz stavka 1. podstavka 5. ovog članka daje
se na prijedlog i uz nalaze, te mišljenje ugovornog doktora medicine,
specijalista: internista ili pedijatra – dijabetologa, osiguranoj osobi koja
prima inzulin 2 i više puta dnevno i učestalo provjerava vrijednosti glukoze u
krvi.

U slučaju kada osigurana osoba koja prema nalazu
doktora medicine, specijalista: interniste ili pedijatra **\_** dijabetologa
prima više puta dnevno inzulin različitih formulacija, mogu joj se odobriti dva
uređaja za davanje inzulina različitih formulacija, a uz odgovarajući broj
igala prema Popisu pomagala.

U slučaju kada osigurana osoba u sklopu liječenja po
indikaciji dijabetologa klinike ima ugrađenu inzulinsku crpku na prijedlog
specijalista dijabetologa, ima pravo na sljedeći potrošni materijal za
inzulinsku crpku, uz prethodno odobrenje liječničkog povjerenstva za pomagala
Direkcije:

– sustav za infuziju za inzulinsku crpku

– spremnik za inzulin u inzulinskoj crpki

– baterije

– zaštitnu navlaku za crpku

– pojas za struk (kod inzulinske crpke).

13.
Potrošni materijal za hemodijalizu i peritonejsku dijalizu u kući

Članak
63.

Osigurana
osoba koja se liječi zbog zatajenja bubrega uporabom sustava za hemodijalizu
ili peritonejsku dijalizu u kući ima pravo na potrošni materijal koji je
utvrđen u Popisu pomagala, a osigurana osoba koja je na kontinuiranoj
ambulatornoj peritonejskoj dijalizi ima pravo i na uređaj za grijanje
peritonejske otopine.

Osigurana osoba koja se liječi automatiziranom
peritonejskom dijalizom ima pravo na potrošni materijal ako ispunjava sljedeće
uvjete:

– da je u radnom odnosu s punim radnim vremenom ili

– da ima status redovnog učenika, odnosno studenta
ili

– da je mlađa od 18 godina, a oba roditelja su
zaposlena

– da zbog fizičkih nedostataka (kongenitalne
anomalije, amputacije i sl.) nije u mogućnosti koristiti liječenje
kontinuiranom ambulatornom peritonejskom dijalizom, odnosno hemodijalizom.

Potrošni
materijal pod uvjetima utvrđenim u stavku 1. i 2. ovog članka propisuje
nadležni doktor specijalist, a osigurana osoba ostvaruje ih uz prethodno
odobrenje liječničkog povjerenstva za pomagala Direkcije Zavoda.

 C. OČNA POMAGALA

Članak
64.

Osigurana
osoba ima pravo na sljedeća očna pomagala:

1. naočale:

    a. okvire za naočale

    b. leće za naočale:

       – mineralne leće za
blizinu, odnosno daljinu

       – plastične leće za
blizinu, odnosno daljinu

       – lentikularne leće za
blizinu, odnosno daljinu, (mineralne odnosno plastične)

       – specijalni sustav leća
(teleskopske leće) za blizinu, odnosno daljinu

       – prizmatične leće za
blizinu, odnosno daljinu

       – stakla bez dioptrije

       – plan leće

2. kontaktne leće:

    – tvrde

    – polutvrde

    – mekane

    – leće za
liječenje

    –
prilagođavajuće leće za djecu

3. očne proteze:

    – pune

    – ljuskaste

    – orbitalne

    – privremene
prilagođavajuće.

Osigurana
osoba ima pravo na pomagala iz stavka 1. ovog članka bez obveze vraćanja
Zavodu.

1.
Naočale

Članak
65.

Osigurana
osoba ima pravo na naočale s okvirima i korekcijskim lećama (u daljnjem tekstu:
leća) zbog kratkovidnosti, dalekovidnosti i drugih nepravilnosti vida.

Članak
66.

Osigurana
osoba ima pravo na okvire za naočale pri prvom propisivanju naočala, odnosno
nakon proteka roka uporabe okvira.

Članak
67.

Osigurana
osoba ima pravo na mineralne leće za naočale za blizinu, odnosno daljinu zbog
kratkovidnosti, dalekovidnosti, te astigmatizma.

Članak
68.

Osigurana
osoba ima pravo na plastične leće za naočale za blizinu, odnosno daljinu zbog:

–
jednostrane i obostrane afakije

–
sfernih anizometropija većih od 3 dioptrije

–
astigmatizma većeg od 2 cilindra.

Pomagala
iz stavka 1. ovog članka mogu se propisati i djeci do navršenih 18 godina
života zbog kratkovidnosti, odnosno dalekovidnosti bez obzira na vrstu i
stupanj nepravilnosti vida.

Članak
69.

Osigurana
osoba ima pravo na lentikularne leće: mineralne ili plastične za naočale za
blizinu, odnosno daljinu zbog:

– jednostrane i obostrane afakije

– sfernih ametropija većih od 9 dioptrija.

Članak 70.

Osigurana osoba ima pravo na specijalni sustav leća
za blizinu, odnosno daljinu (teleskopske leće) zbog visokog stupnja
slabovidnosti, kad se drugim vrstama leća, odnosno kontaktnim lećama ne postiže
poboljšanje vida na oba oka za više od 50% normalne oštrine vida.

Članak 71.

Osigurana osoba ima pravo na prizmu u kombinaciji s
lećom odgovarajuće dioptrije za blizinu, odnosno daljinu zbog diplopije,
odnosno u kombinaciji sa staklom sa ili bez dioptrije zbog strabizma.

Članak 72.

Osigurana osoba iznimno ima pravo na korekcijske leće
za naočale i prije isteka roka uporabe pomagala utvrđenog u Popisu pomagala,
ako se razlika u korekciji vida zbog kratkovidnosti izmijeni za najmanje 0,5
dioptrije, a kod ostalih refrakcijskih anomalija za najmanje 1,0 dioptrije
prema nalazu i obrazloženju ugovornog doktora – oftalmologa.

Članak 73.

Osigurana osoba ima pravo na tamna stakla bez dioptrije
u slučaju potpune sljepoće, odnosno trajne unakaženosti vanjskog dijela oka.

Osigurana osoba ima pravo na tamna stakla bez
dioptrije i u slučaju kroničnog uveitisa, retinitisa, aniridije, koloboma
šarenice izvan razine ruba gornje vjeđe i albinizma prema nalazu ugovornog
doktora oftalmologa.

Osigurana
osoba ima pravo na prozirno staklo bez dioptrije zbog strabizma, odnosno u
slučaju nepravilnosti vida samo jednog oka.

Osigurana
osoba ima pravo na plan leću u slučaju refrakcijskih anomalija.

2.
Kontaktne leće

Članak
74.

Osigurana
osoba ima pravo na kontaktne leće zbog sljedećih indikacija:

1.
keratokonusa

2.
jednostrane, odnosno obostrane afakije

3.
anizometropije veće od 3 dioptrije

4.
sfernih ametropija većih od 5 dioptrija ili astigmatizma većeg od 2 cilindra
gdje se korekcijskim staklima ne može postići oštrina vida 1.0

5.
aniridije

6.
koloboma šarenice izvan razine ruba gornje vjeđe

7.
albinizma

8.
iregularnog astigmatizma.

Osigurana
osoba ima pravo na kontaktne leće za liječenje u slučajevima bolesti i ozljede
oka, a djeca do jedne godine života na mekane kontaktne leće koje je propisao
oftalmolog kabineta za kontaktne leće klinike ili zavoda za očne bolesti.

Osigurana
osoba iznimno može ostvariti pravo na kontaktne leće i prije isteka roka
uporabe pomagala utvrđenog u Popisu pomagala, ako se razlika u korekciji vida,
prema nalazu i obrazloženju oftalmologa kabineta za kontaktne leće klinike ili
zavoda za očne bolesti izmijeni za najmanje 0,5 dioptrije.

Osigurana
osoba osim prava na kontaktne leće prema stavku 1. ovog članka ima pravo i na
odgovarajuće naočale.

3.
Očne proteze

Članak
75.

Osigurana
osoba ima pravo na očnu protezu:

1.
punu, zbog anoftalmusa

2.
ljuskastu, zbog djelomičnog odstranjenja ili atrofije očne jabučice

3. orbitalnu,
zbog unakaženja vanjskih dijelova oka i nedostatka očne jabučice, odnosno nakon
egzenteracije orbite.

Osigurana
osoba kojoj je izvršena enukleacija očne jabučice ili ima atrofiju očne
jabučice ima pravo na privremenu prila­go­đavajuću očnu protezu.

Ako
standardni oblik i veličina očne proteze ne odgovara obliku i veličini
spojnične vrećice, izrađuje se očna proteza po mjeri.

Osigurana
osoba ima pravo na poliranje očne proteze jednom godišnje na osnovi potvrde
koju izdaje ugovorni doktor specijalist oftamolog.

D.
TIFLOTEHNIČKA POMAGALA

Članak
76.

Osigurana
osoba kojoj je oštrina vida na oba oka 0,05 i manja (slijepa osoba) ima pravo
na sljedeća tiflotehnička pomagala:

1. dugi bijeli štap za slijepe

2. sat za slijepe

3. Braillov pisaći uređaj

4. kasetofon – četverokanalni za slijepe osobe

5. čitač ekrana s govornom jedinicom

6. Braillevu elektroničku bilježnicu za slijepe.

Pomagala iz stavka 1. ovog članka odobravaju se:

1. iz točke 1. i 2. osiguranoj osobi od navršene 6.
godine života

2. iz točke 3. osiguranoj osobi za vrijeme dok se
nalazi na redovnom školovanju, te svakoj drugoj osiguranoj osobi koja se služi
Braillovim pismom, o čemu je obvezna priložiti potvrdu koju izdaje Hrvatski
savez slijepih putem svojih ovlaštenih matičnih udruga, uz obvezu vraćanja
Zavodu

3. iz točke 4. osiguranoj osobi od navršene 6. godine
života koja se koristi zvučnim fondom Hrvatske knjižnice za slijepe o čemu je
obvezna priložiti potvrdu koju izdaje Hrvatska knjižnica za slijepe, uz obvezu
vraćanja Zavodu

4. iz točke 5. osiguranoj osobi za vrijeme  redovnog školovanja i koja je osposobljena
za rad s tim pomagalom o čemu je obvezna priložiti potvrdu koju izdaje Hrvatski
savez slijepih putem svojih ovlaštenih temeljnih udruga i potvrdu nadležne
obrazovne ustanove o redovnom školovanju, uz obvezu vraćanja Zavodu

5. iz
točke 6. osiguranoj osobi za vrijeme dok se nalazi na redovnom školovanju, te
za vrijeme prekvalifikacije, o čemu je obvezna priložiti potvrdu nadležne
obrazovne ustanove, uz obvezu vraćanja Zavodu.

Pod
redovnim školovanjem iz stavka 2. podtočaka 2, 4. i 5. ovog članka smatra se
školovanje do svršetka dodiplomskog studija, nakon čega je osigurana osoba
obvezna vratiti pomagala iz stavka 1. točaka 3, 5. i 6. ovog članka.

Uz
zahtjev za odobrenje pomagala iz ovog članka potrebno je priložiti nalaz i
mišljenje specijalista oftalmologa.

E.
SLUŠNA POMAGALA

Članak
77.

Osigurana
osoba ostvaruje pravo na slušno pomagalo kada ima obostrani trajni gubitak
sluha, a tonski audiogram pokazuje da je prosječni prag sluha za uho na koje
bolje čuje na frekvencijama: 0,5 kHZ, 1 kHz, 2 kHz i 4 kHz za dijete do
navršene 18. godine 30 dB i više, a 40 dB i više za odrasle na istim
frekvencijama.

Osigurana osoba odobrenim slušnim pomagalom mora
postizati slušno-govornu komunikaciju unutar socijalnog kontakta prema govornom
audiogramu.

Osigurana osoba ima pravo samo na jedno od sljedećih
slušnih pomagala:

1. analogno slušno pomagalo

2. digitalno slušno pomagalo.

Dijagnostički postupak i odabir slušnog pomagala određuje
i provodi doktor medicine u ugovornoj zdravstvenoj ustanovi, specijalist
otorinolaringolog-audiolog koji izdaje i potvrdu za odabrano slušno pomagalo.

Djeca do navršene 18. godine života, koja se nalaze
na kontinuiranoj slušno-govornoj rehabilitaciji, odnosno osigurane osobe na
redovnom školovanju imaju pravo na dva slušna pomagala.

Vanjski
dijelovi ugradbenoga slušnog pomagala \_ »umjetna pužnica«

Članak
78.

Osigurana
osoba kojoj je zbog gluhoće ugrađena umjetna pužnica ima pravo na vanjski dio
pužnice:

1.
procesor koji se nosi uz tijelo, ili

2.
zaušni tip procesora.

Osiguranoj
osobi s ugrađenom umjetnom pužnicom osigurava se jednom godišnje redovna
provjera ispravnosti uređaja pri ugovornom isporučitelju.

F. SURDOTEHNIČKA POMAGALA

Članak
79.

Osigurana
osoba s potpunim gubitkom sluha (gluha osoba) ima pravo na sljedeća
surdotehnička pomagala:

1. predajnik

2. prijemnik za:

    a) – svjetlosni ili vibracijski signal za budilicu

    b) – alarm plača djeteta ako ima dijete mlađe od dvije                             godine života

3. faks
uređaj.

Ako u
zajedničkom kućanstvu živi više osoba s potpunim gubitkom sluha, pravo na
pomagala iz stavka 1. točke 1. i 2. ovog članka ostvaruje samo jedna osigurana
osoba u zajedničkom kućanstvu.

Osigurana
osoba koja ispunjava uvjete za pomagala iz stavka 2. ovog članka obvezna je
priložiti pisanu izjavu o članovima zajedničkog kućanstva s njihovim osobnim
podacima (ime i prezime, adresa i broj osigurane osobe u Zavodu).

Pomagalo
iz stavka 1. točke 3. ovog članka odobrava se osiguranoj osobi za vrijeme dok
se nalazi na redovnom školovanju, te prekvalifikaciji, o čemu je obvezna
priložiti potvrdu nadležne obrazovne ustanove, a pomagala je obvezna vratiti
Zavodu nakon završetka redovnog školovanja, odnosno prekvalifikacije.

G.
POMAGALA ZA OMOGUĆAVANJE
GLASNOG GOVORA

Članak
80.

Osigurana
osoba koja je zbog bolesti ili operacije grla izgubila moć govora ima pravo na:

1.
pomagalo za glasni govor

2.
govornu protezu

3.
govornu kanilu.

Cjelokupno
govorno pomagalo iz stavka 1. točke 1. ovog članka obuhvaća pomagalo za glasni
govor, akumulatorske baterijice, punjač akumulatora, vibrator i ostale dijelove
navedene u Popisu.

Osigurana
osoba koja je ostvarila pravo na govornu protezu ne može istovremeno ostvariti
pravo na pomagalo za glasni govor, osim u slučaju kada iz medicinsko-tehničkih
razloga ne može koristiti već odobrenu govornu protezu.

H.
DODIRNA POMAGALA

Članak
81.

Osigurana
osoba koja je i gluha i slijepa ima pravo na:

1.
crveno-bijeli, ultrazvučni, dodirni štap

2.
taktilno-vibracijsku budilicu

3.
vibro-signalizator zvona.

I.
STOMATOLOŠKA POMAGALA

Članak
82.

Osigurana
osoba do 18. godine života ima pravo na sljedeća stomatološka pomagala:

a)
zubne krunice:

–
akrilatne krunice

–
metalne jednodijelne lijevane krunice

–
fasetirane krunice

b)
lijevane nadogradnje na zubima pri izradi krunica kad kruna zuba služi kao
krunica odnosno kao nosač retencijskih veza proteze

c)
pomične proteze:

–
djelomične akrilatne zubne proteze (s bazom do 10 i preko 10 elemenata)

d)
ortodontske uređaje:

–
pomične

–
nepomične

e)
popravke:

–
reparature proteza

–
popravke ortodontskih uređaja.

Pravo
na nepomične ortodontske uređaje iz stavke 1. točke d) podtočke 2. ovog članka
(lingvalne ili labijalne lukove i aktivne elemente), u broju elemenata kako je
utvrđeno u Popisu pomagala, osigurana osoba može ostvariti samo jednom do
navršene 18. godine života, tijekom ortodontske terapije, na osnovi odobrenja
liječničkog povjerenstva za pomagala.

Osigurana
osoba od 18. do 70. godine života ima pravo na sljedeća stomatološka pomagala:

a)
zubne krunice:

–
fasetirane krunice kao nosač retencijske veze proteze u području prednjih zuba
zaključno do drugog pretkutnjaka

–
metalne jednodijelne lijevane krunice kao nosač retencijske veze proteze u
području kutnjaka

–
modificirane fasetirane krunice kao nosač retencijske veze metalne lijevane
proteze u području prednjih zuba zaključno do drugog pretkutnjaka

– modificirane jednodijelne lijevane krunice kao
nosač retencijske veze metalne lijevane proteze u području kutnjaka

b) lijevane nadogradnje na zubima pri izradi krunica
kao nosač retencijske veze proteze

c) pomične proteze:

– totalne zubne proteze akrilatne

– totalne zubne proteze s metalnom bazom

– djelomične akrilatne zubne proteze (s bazom do 10 i
preko 10 elemenata)

– djelomične metalne lijevane proteze

d) popravke:

– reparature proteza

– podlaganje proteza.

Osigurana osoba iznad 70 godina života ima pravo na
sljedeća pomagala:

a) zubne krunice:

– metalne jednodijelne lijevane krunice kao
samostalne krunice u području kutnjaka

– metalne jednodijelne lijevane krunice kao nosač
retencijske veze proteze u području kutnjaka

– metalne jednodijelne lijevane modificirane krunice
kao nosač retencijske veze proteze u području kutnjaka

– fasetirane krunice kao samostalne krunice u
području pred­njih zuba zaključno do drugog pretkutnjaka

– fasetirane krunice kao nosač retencijske veze
proteze u području prednjih zuba zaključno do drugog pretkutnjaka

– modificirane fasetirane krunice kao nosač
retencijske veze proteze u području prednjih zuba zaključno do drugog pret­kutnjaka

b)
lijevane nadogradnje na zubima pri izradi krunica kada kruna zuba služi kao
krunica odnosno kao nosač retencijske veze proteze

c)
pomične proteze:

–
totalne akrilatne zubne proteze

–
totalne zubne proteze s metalnom bazom

–
djelomične akrilatne zubne proteze (s bazom do 10 i preko 10 elemenata)

–
djelomične metalne lijevane proteze

d)
popravke proteza:

–
reparature proteza

–
podlaganje proteza.

Osigurane
osobe svih dobnih skupina imaju pravo na:

–
resekcijske proteze, epiteze, opturatore, udlage, akrilatnu griznu ploču
(palatinalnu i mandibularnu).

Iznimno
od stavka 1. i 3. ovoga članka, osigurana osoba ima pravo zbog teških
kongenitalnih anomalija (rascjep čeljusti i nepca, otvoreni zagriz, maksilarni
i mandibularni prognatizam) i traume zubi i čeljusti ostvariti pravo i na
ortodontske uređaje i nakon 18. godine života, te na veći broj zubnih krunica
od navedenog u Popisu pomagala.

Odobrenje za ostvarivanje prava na ortodontske
uređaje i zubne krunice u slučajevima iz stavka 6. ovog članka daje liječničko
povjerenstvo za pomagala Direkcije na osnovi priložene medicinske
dokumentacije.

Članak 83.

Zubne krunice odobravaju se u skladu s člankom 82.
stav­kom 1., 3. i 4. ovoga Pravilnika:

1. ako je razorena kruna zuba, a za sanaciju nije
dovoljan samo ispun

2. kad je zub nosač retencijske ili stabilizacijske
veze pomične proteze.

Za osigurane osobe do 18. godine i iznad 70. godine
života fasetiranu krunicu kao samostalnu krunicu ili kao retencijsku vezu
pomične proteze odobrava se do drugog pretkutnjaka obje čeljusti, uključujući
drugi pretkutnjak u obje čeljusti.

Za osigurane osobe do 18. godine i iznad 70. godine
života metalnu jednodijelnu lijevanu krunicu kao samostalnu krunicu ili kao
nosač retencijske veze pomične proteze odobrava se u po­dručju kutnjaka obje
čeljusti.

Za osigurane osobe od 18. do 70. godine života
fasetiranu krunicu odobrava se do drugog pretkutnjaka obje čeljusti uklju­čujući
drugi pretkutnjak obje čeljusti, isključivo kao nosač retencijske veze pomične
proteze.

Za osigurane osobe od 18. do 70. godine života,
metalnu jednodijelnu lijevanu krunicu, odobrava se isključivo kao nosač
retencijske veze pomične proteze, u području kutnjaka obje čeljusti.

Za osigurane osobe od 18. godine života modificiranu
jednodijelnu lijevanu krunicu odobrava se u području kutnjaka obje čeljusti,
isključivo kada je zub nosač retencijske ili stabilizacijske veze metalne lijevane
proteze.

Za osigurane osobe od 18. godine života modificiranu
fasetiranu krunicu odobrava se u području prednjih zuba zaključno do drugog
pretkutnjaka obje čeljusti, isključivo kada je zub nosač retencijske ili
stabilizacijske veze metalne lijevane proteze.

Članak
84.

Osigurana
osoba do 18. i iznad 70. godine života ima pravo na lijevanu nadogradnju zuba
kada kruna zuba služi kao krunica, odnosno kao nosač retencijske veze pomične
proteze.

Osigurana
osoba od 18. do 70. godine života ima pravo na lijevanu nadogradnju zuba kada
kruna zuba služi isključivo kao nosač retencijske veze pomične proteze.

Pri
izradi lijevane nadogradnje odobrava se u svakoj čeljusti najviše 2 lijevane
nadogradnje.

Članak
85.

Osigurana
osoba do 18. godine, te od 18. do 70. i iznad 70. godine života ima pravo na
izradu krunica u slučajevima i na način utvrđen u članku 82. stavku 1, 3. i 4.
te članku 83. ovoga Pravilnika.

Pri
izradi krunica odobrava se najviše 2 elementa u svakoj čeljusti.

Ako se
izrađuju krunice i pomična proteza u jednoj čeljusti (kombinirani rad) odobrava
se pomičnu protezu i najviše 2 krunice kao nosače retencijskih veza.

Broj
elemenata pri izradi krunica ne uključuje lijevane nadogradnje.

Članak 86.

Pomične
proteze ne odobrava se kada nedostaje jedan kutnjak ili jedan pretkutnjak
(jednostrano ili obostrano u jednoj ili obje čeljusti).

Članak
87.

Resekcijsku
protezu, epitezu i opturator izrađuje se osiguranoj osobi kao samostalno ili
dodatno stomatološko pomagalo ako je oštećeno koštano ili meko tkivo.

Odobrenje
za ostvarivanje prava na stomatološka pomagala iz stavka 1. ovog članka daje
liječničko povjerenstvo područnog ureda Zavoda.

Članak 88.

Fiksna
udlaga odobrava se osiguranoj osobi u koje je parodontopatija napredovala, te
je potrebna stabilizacija zuba, za fiksaciju čeljusti kod prijeloma u području
čeljusti, kod izbijanja zubi iz čeljusti i za zaštitu zubi prilikom zračenja.

Nagrizna
udlaga odobrava se u svrhu dijagnostike i liječenja bolesti stomatognatog
sustava ili kao imobilizacija poslije trauma.

Akrilatna
grizna ploča (palatinalna i mandibularna) odobrava se osiguranoj osobi nakon
terapijskog postupka vestibuloplastike sa ciljem zadržavanja poslijeoperativnog
stanja i kod terapije otvorenog sinusa.

Članak 89.

Stomatološka
pomagala propisana ovim Pravilnikom izra­đuju se od sljedećih materijala:

–
krunice – iz poluplemenite (paladij srebrne) i plemenite (zlatne i platin
zlatne) slitine

–
krunice i fasete na metalnim krunicama – iz mikrofilnih kompozita

–
ortodontski uređaji, udlage – iz akrilata i kobalt-kromovih slitina

–
totalne zubne proteze – iz akrilata, iz akrilata i kobalt-kromove slitine

–
djelomične metalne lijevane proteze – iz kobalt-kromove slitine i akrilata

–
djelomične akrilatne zubne proteze – iz akrilata

–
totalne metalne lijevane proteze – iz kobalt-kromove slitine i akrilata

–
elementi za fiksne ortodontske uređaje iz kobalt-kromove slitine ili
nikal-titanium slitine.

Članak
90.

Osigurana
osoba u cijelosti snosi troškove kobalt-kromovih slitina koje su utrošene za
izradu lijevane metalne proteze.

Osigurana
osoba u cijelosti snosi troškove poluplemenitih i plemenitih slitina utrošenih
za izradu krunica i lijevanih nadogradnji u slučaju kada ostvaruje pravo na
navedena stomatološka pomagala prema članku 82. stavku 1, 3. i 4. i članku 83.
ovoga Pravilnika.

Troškove
posebnih materijala pri izradi fiksnih ortodontskih uređaja – bravica, lukova i
prstena s dodatnim elementima snosi u cijelosti Zavod.

IV.
PRAVO NA POPRAVAK POMAGALA, TE REZERVNE DIJELOVE I POTROŠNI MATERIJAL

Članak
91.

Osigurana
osoba koja je ostvarila pravo na pomagalo navedeno u Popisu pomagala, odnosno
na pomagalo na osnovi odobrenja liječničkog povjerenstva za pomagala Direkcije
u skladu s člankom 25. stavkom 1. ovog Pravilnika ima pravo na popravak
pomagala te na rezervne dijelove i potrošni materijal za to pomagalo prema
odredbama ovog Pravilnika, a u vrijednosti propisanoj Popisom pomagala, odnosno
utvrđenoj ugovorom sklopljenim s isporučiteljem pomagala.

Potrebu za popravkom pomagala iz medicinskih razloga,
ugovorni doktor predlaže u povijesti bolesti, a sastavne ili rezerv­ne dijelove
utvrđene u Popisu pomagala propisuje na potvrdi o pomagalu.

Potrebu za popravkom pomagala iz tehničkih razloga na
zahtjev osigurane osobe utvrđuje ugovorni isporučitelj koji uz predračun troškova
popravka izdaje potvrdu o popravku pomagala iz članka 8. ovog Pravilnika.

Potvrde iz stavka 2. i 3. ovog članka ovjerava
ovlašteni radnik Zavoda sa ili bez prethodnog odobrenja nadležnoga liječničkog
povjerenstva Zavoda.

Kada je za ovjeru potvrde o popravku pomagala
potrebno prethodno odobrenje nadležnoga liječničkog povjerenstva Zavoda,
odobrenje daje ono liječničko povjerenstvo koje je u skladu s ovim Pravilnikom
nadležno za odobrenje pomagala, za koje je utvrđena potreba popravka.

Članak 92.

Rezervne ili ostale sastavne dijelove i potrošni
materijal propisuje ugovorni doktor ili ugovorni isporučitelj, kako je to
navedeno u Popisu pomagala.

Rezervne dijelove, odnosno potrošni materijal, koji
nisu navedeni u Popisu pomagala, ugovorni isporučitelj obvezno navodi u
predračunu popravka, prema originalnom nazivu i šifri iz originalnog kataloga
proizvođača pomagala.

Ugovorni isporučitelj ima pravo propisati isključivo
samo zamjenu ili popravak istovrsnog dijela pomagala za koja je ovlašten u
Popisu pomagala.

Članak 93.

Osiguranoj osobi odobrava se popravak pomagala na
teret sredstava Zavoda samo nakon isteka jamstvenog roka.

Popravak
pomagala u skladu sa stavkom 1. ovog članka obav­lja se kod ugovornog
isporučitelja koji je to pomagalo isporučio. Uvjeti popravka određuju se
ugovorom između Zavoda i isporučitelja pomagala.

Iznimno
od odredbe stavka 1. ovog članka, nakon isteka jamstvenog roka, a unutar roka
uporabe stomatološkog pomagala utvrđenog u Popisu pomagala, osigurana osoba ima
pravo jednom tijekom godine dana na popravak stomatološkog pomagala na teret
sredstava Zavoda.

Ako je
popravak izvršen u skladu sa stavkom 3. ovog članka, a nakon isteka propisanog
roka uporabe stomatološkog pomagala, osigurana osoba ima pravo na izradu
novoga, istovrsnog pomagala na teret sredstava Zavoda tek nakon isteka 6
mjeseci od dana izvršenog popravka.

Članak
94.

Unutar
jamstvenog roka ugovorni je isporučitelj obvezan izvršiti popravak pomagala na
svoj trošak, a ako popravak nije moguć, obvezan je osiguranoj osobi isporučiti
odmah, odnosno najkasnije u roku od 30 dana novo istovrsno pomagalo.

Tijekom
popravka pomagala u skladu sa stavkom 1. ovog članka ugovorni isporučitelj je
obvezan osiguranoj osobi dati zamjensko pomagalo, ako je to nužno zbog
zdravstvenog stanja ili je osigurana osoba onemogućena u svojim svakodnevnim
životnim aktivnostima.

Troškove
popravka stomatološkog pomagala koje unutar jamstvenog roka nije bilo uporabivo
ili čije je oštećenje nastalo unutar tog roka, a koje nije posljedica namjernog
oštećenja ili nepažnje osigurane osobe, snosi ugovorna zdravstvena ustanova ili
ugovorni doktor stomatologije privatne prakse koji su osiguranoj osobi izradili
rečeno pomagalo.

Članak
95.

Ako
osigurana osoba izvrši popravak pomagala suprotno odredbama ovog Pravilnika,
trošak popravka u cijelosti snosi osobno.

V.
TIJELA ZA MEDICINSKU PROVJERU I ODOBRENJE PRIJEDLOGA ZA ORTOPEDSKA I DRUGA
POMAGALA

1.
Liječnička povjerenstva područnog ureda Zavoda

Članak
96.

Liječničko
povjerenstvo područnog ureda Zavoda, odnosno liječničko povjerenstvo za
pomagala područnih ureda Zavoda u Osijeku, Rijeci, Splitu i Zagrebu provode
medicinsku provjeru opravdanosti prijedloga i daju odobrenje za propisano
pomagalo, odnosno popravak pomagala, rezervne dijelove i potrošni materijal za
pomagala.

Nalaz,
mišljenje i ocjenu o opravdanosti prijedloga za propisano pomagalo, popravak
pomagala, rezervni dio i potrošni materijal za pomagala utvrđenih u Popisu
pomagala, liječnička povjerenstva iz stavka 1. ovog članka daju na potvrdi o
pomagalu.

Članak
97.

Osigurana
osoba, kojoj je ugovorni doktor iz članka 14. stav­ka 1. ovog Pravilnika,
uskratio pravo na propisivanje pomagala, ima pravo u roku od 8 dana od dana
uskrate tog prava izjaviti pisani prigovor liječničkom povjerenstvu koje je
nadležno za odobrenje tog pomagala. Za pomagala za koja nije propisana obveza
prethodnog odobrenja nadležnoga liječničkog povjerenstva, prigovor se podnosi
liječničkom povjerenstvu područnog ureda Zavoda nadležnom prema mjestu
prebivališta, odnosno boravišta osigurane osobe Zavoda.

Liječničko
povjerenstvo Zavoda iz stavka 1. ovog članka obvezno je o prigovoru osigurane
osobe donijeti nalaz, mišljenje i ocjenu najkasnije u roku od 8 dana od dana
zaprimanja prigovora.

Nalaz,
mišljenje i ocjenu liječničko povjerenstvo iz stavka 1. ovog članka daje na
osnovi medicinske dokumentacije ugovornog doktora, a po potrebi i pregleda
osigurane osobe.

2.
Liječničko povjerenstvo za pomagala Direkcije

Članak
98.

Liječničko
povjerenstvo za pomagala Direkcije provodi medicinsku provjeru opravdanosti
prijedloga i daje odobrenje u prvom stupnju za pomagala za koja je to određeno
u Popisu pomagala, odnosno za pomagala, popravak tih pomagala, rezervne
dijelove i potrošne materijale koja propisuju ovlaštene zdravstvene ustanove,
odnosno koja podliježu posebnoj kontroli i to:

–
mioelektronsku protezu za ruke i dijelove za protezu

–
invalidska kolica za odrasle osobe i djecu s visokom razinom aktivnosti

–
invalidska kolica na elektromotorni pogon

–
upravljačku kutiju za invalidska kolica na elektromotorni pogon

–
antidekubitalni madrac

–
elektronski uređaji i njihov popravak

–
epiteze

–
koncentrator kisika

–
inhalator

–
aspirator i aspiracijski kateteri

–
pulsni oksimetar i dijelove za uređaje te potrošni materijali za osiguranu
osobu sa spinalnom mišićnom atrofijom koja je na kućnom liječenju

–
nazogastričnu sondu

–
tiflotehnička pomagala, osim sata za slijepe i bijelog štapa

– faks
uređaj – za osobe s potpunim gubitkom sluha

–
porculansku i silikonsku očnu protezu po mjeri

–
vibrosignalizator zvona i taktilnovibracijska budilica

–
potrošni materijal za inzulinsku crpku

–
potrošni materijal za umjetnu pužnicu

–
stomatološka pomagala iz članka 82. stavka 3. i 4. za djelomičnu i totalnu
lijevanu metalnu zubnu protezu i za stomatološka pomagala u slučajevima iz
stavka 6. ovog Pravilnika

–
potrošni materijal za automatiziranu peritonejsku dijalizu i kontinuiranu
ambulatornu peritonejsku dijalizu

–
pomagala iz članka 25. ovog Pravilnika

– veću
količinu pomagala od propisanog u Popisu pomagala.

Nalaz,
mišljenje i ocjenu o opravdanosti prijedloga za propisano pomagalo, popravak
pomagala, rezervni dio i potrošni materijal za pomagalo utvrđeno u stavku 1.
ovog članka, liječničko povjerenstvo za pomagala Direkcije Zavoda daje na
potvrdu o pomagalu.

Članak
99.

Osigurana
osoba koja je nezadovoljna nalazom, mišljenjem i ocjenom liječničkih
povjerenstava iz članaka 96., 97. i 98. ovoga Pravilnika ima pravo podnijeti
pisani zahtjev područnom uredu Zavoda nadležnom prema mjestu svog prebivališta,
odnosno boravišta za donošenje pisanog rješenja u prvostupanjskom uprav­nom
postupku.

Protiv rješenja iz stavka 1. ovoga članka osigurana
osoba ima pravo žalbe Direkciji Zavoda.

Članak 100.

U postupku po žalbi izjavljenoj protiv prvostupanjskog
rješenja donijetog na osnovi nalaza, mišljenja i ocjene liječničkog
povjerenstva za pomagala Direkcije, drugostupanjsko rješenje donosi se na
osnovi prethodno pribavljenog nalaza, mišljenja i ocjene višeg liječničkog
povjerenstva Direkcije Zavoda u skladu s općim aktom Zavoda.

Iznimno od stavka 1. ovog članka, kada se u žalbenom
postupku pobija prvostupanjsko rješenje donijeto na osnovi nalaza, mišljenja i
ocjene nadležnoga liječničkog povjerenstva Zavoda iz članka 96. ovog
Pravilnika, na zahtjev drugostupanjskog tijela nalaz, mišljenje i ocjenu daje
liječničko povjerenstvo za pomagala Direkcije.

Članak 101.

Na rad i sastav liječničkih povjerenstava iz članka
96. i 98. ovog Pravilnika primjenjuju se odredbe općeg akta Zavoda kojim se uređuju
sastav, ovlast i način rada liječničkih povjerenstava Zavoda, ako ovim
Pravilnikom nije drukčije propisano.

VI.
SKLAPANJE UGOVORA S ISPORUČITELJIMA

Članak
102.

Zavod
sklapa ugovore s isporučiteljima pomagala koji osiguravaju izradu, isporuku i
popravak pomagala, standarda i kvalitete utvrđenih u skladu s odredbama članka
2. ovog Pravilnika koji imaju odobrenje (licencu) proizvođača ili njegovoga
glavnog distributera u Republici Hrvatskoj za proizvodnju, odnosno obavl­janje
prometa pomagalima za tekuću kalendarsku godinu i koji ispunjavaju uvjete iz
članka 2. ovog Pravilnika.

Radi
sklapanja ugovora iz stavka 1. ovog članka Zavod provodi postupak javnog
prikupljanja ponuda za utvrđivanje cijena pomagala, te postupak ugovaranja s
isporučiteljima pomagala u skladu s odredbama ovog Pravilnika, osim za
stomatološka pomagala za koja se cijene i ugovaranje uređuju drugim općim
aktima Zavoda.

Isporučitelji
pomagala obvezni su uz ponudu za sklapanje ugovora priložiti katalog i prospekt
pomagala za koja podnose ponudu.

Katalog,
odnosno prospekt pomagala iz stavka 3. ovog članka mora sadržavati: fotografiju
ili skicu pomagala s naznakom sastavnih i rezervnih dijelova, te opis
materijala od kojeg je pomagalo izrađeno. Uz katalog pomagala potrebno je
dostaviti certifikat o kvaliteti, odnosno standardu ponuđenog pomagala, u
skladu s člankom 2. ovog Pravilnika.

Članak
103.

Zavod u
postupku javnog prikupljanja ponuda za utvrđivanje cijena pomagala i sklapanja
ugovora utvrđuje uvjete koje moraju ispunjavati isporučitelji pomagala i to
posebice:

– vrstu, kakvoću, količinu i vrijednost (cijena)
pomagala

– rokove isporuke pomagala, način isporuke pomagala,
jamstvene rokove pomagala, jamstvene rokove za gotove dijelove i za dijelove
izrađene po isporučitelju pomagala navedene u jamstvenom listu u kojem je
utvrđena i odgovornost isporučitelja pomagala za ispravnost, funkcionalnost i
kakvoću pomagala

– osiguranje servisa, popravka pomagala i rezervnih
dijelova s jamstvenim rokom sa cijenama rezervnih dijelova pomagala i cijenom
sata rada za popravak i servisiranje pomagala

– uvjete glede poslovnog prostora isporučitelja
pomagala od značaja za ispunjavanje obveze isporuke odnosno popravka pomagala,
te uvjete glede potrebne opreme i zaposlenih radnika.

Osim uvjeta iz stavka 1. ovog članka Zavod može
utvrditi za pojedinu grupu, odnosno vrstu pomagala i posebne uvjete koje moraju
ispunjavati isporučitelji pomagala, posebice glede uvjeta i načina isporuke
pomagala osiguranim osobama.

Na osnovi provedenog postupka javnog prikupljanja
ponuda iz članka 102. ovog Pravilnika Zavod može za pojedinu grupu, odnosno
vrstu pomagala izabrati jednog po cijeni najpovoljnijeg isporučitelja, odnosno
više isporučitelja koji prihvaćaju isporuku po cijeni najpovoljnijeg
isporučitelja pod uvjetom da ispunjavaju i sve ostale uvjete propisane ovim
Pravilnikom i uvjete zadane u postupku javnog prikupljanja ponuda.

Izbor jednog ili više isporučitelja u smislu stavka
3. ovog članka ovisi o postignutoj najpovoljnijoj cijeni i sposobnosti
isporučitelja za omogućavanje dostupnosti opskrbe pomagalima pod jednakim
uvjetima svih osiguranih osoba na području Re-
publike Hrvatske.

Prije sklapanja ugovora iz članka 102. stavka 1. ovog
Pravil­nika ovlaštene osobe Zavoda izvršit će provjeru ispunjenja uvjeta iz
stavka 1. ovog članka, a posebno uvjete glede prostora, opreme i kadrova
isporučitelja, te kvalitete pomagala za koja je podnesena ponuda radi usporedbe
i provjere točnosti podataka navedenih u dokumentaciji isporučitelja koji su
podnijeli ponudu za sklapanje ugovora sa Zavodom.

Ugovorom iz članka 102. stavka 1. ovog Pravilnika,
pored uvjeta iz ovog članka, uređuju se i sljedeći uvjeti:

– rok na koji se ugovor sklapa

– obveza prilaganja radnog i mjernog lista uz potvrdu
o pomagalu

– način i rokove plaćanja za isporučeno pomagalo

– način obavljanja nadzora i kontrole izvršenja
ugovornih obveza

– odgovornost za štetu nastalu zbog neizvršavanja,
odnosno nepravodobnog izvršavanja ugovornih obveza.

Sastavni dio ugovora je katalog, odnosno prospekt
pomagala iz članka 102. stavka 4. ovog Pravilnika.

VII.
POSTUPAK ZA NAKNADU ŠTETE

Članak
104.

U
slučaju nastale štete Zavod će potraživati naknadu štete od:

–
ugovorne zdravstvene ustanove i doktora iz članka 14. stav­ka 1. ovog
Pravilnika radnika te ustanove, odnosno ugovornog doktora privatne prakse, kada
se utvrdi da su propisali pomagalo suprotno odredbama ovog Pravilnika,

–
ugovornog isporučitelja koji je osiguranoj osobi isporučio pomagalo za koje se
utvrdi da je neodgovarajuće kakvoće, količine, cijene ili da je isporučio
pomagalo izvan ugovorenog roka ili koje nije propisao ugovorni doktor, odnosno
koji je osiguranoj osobi neopravdano naplatio dio cijene ili ukupnu cijenu
isporučenog pomagala

– osigurane osobe za koju se utvrdi da je iz
neopravdanih razloga onemogućila izradu naručenog pomagala po mjeri, nije
preuzela izrađeno i ispravno pomagalo, namjerno uništila preuzeto pomagalo, te
koja nije prema odredbama ovog Pravilnika vratila pomagalo dobiveno na uporabu.

Odštetni zahtjev Zavod utvrđuje najmanje u visini
vrijednosti pomagala koju je Zavod platio ugovornom isporučitelju sa svim
zavisnim troškovima.

Članak 105.

Ako ugovorni subjekti postupe suprotno odredbama ovog
Pravilnika, osim naknađivanja štete u skladu sa člankom 104. ovoga Pravilnika,
Zavod ima pravo i obvezu:

– jednostrano raskinuti ugovor s isporučiteljem
pomagala koji je osiguranoj osobi izdao pomagalo suprotno odrednicama
sklopljenog ugovora (npr. izdao pomagalo neodgovarajuće kvalitete ili
kvantitete; naplatio višu cijenu od ugovorene i dr.)

– uskratiti ugovornom doktoru ili ovlaštenoj
zdravstvenoj ustanovi pravo propisivanja pomagala na teret sredstava Zavoda,
kada su osiguranoj osobi propisali pomagalo koje ne odgovara njezinom
zdravstvenom stanju, odnosno njezinim stvarnim potrebama.

VIII.
PRIJELAZNE I ZAVRŠNE ODREDBE

Članak
106.

Nakon
provedenog postupka iz članka 102. stavka 2. ovoga Pravilnika Popis pomagala s
utvrđenim cijenama objavit će se u »Narodnim novinama«.

Ugovornom
isporučitelju koji je do primjene ovog Pravilnika imao sklopljen ugovor sa
Zavodom o izradi, isporuci i popravku ortopedskih i drugih pomagala na osnovi
Pravilnika o ortoped­skim i drugim pomagalima (»Narodne novine« broj 108/96.,
13/97., 92/98., 97/98., 104/98., 165/98., 34/99., 73/99., 114/99., 129/99.,
18/00., 47/00., 52/00., 63/00. – pročišćeni tekst, 77/00., 85/00, 106/00.,
131/00., 60/01., 67/01., 71/01., 31/02., 76/02., 85/02., 117/02., 138/02.,
32/03., 73/03., 93/03. – pročišćeni tekst, 158/03. i 74/04.), a s kojim Zavod
nije sklopio ugovor na osnovi provedenog postupka iz članka 102. stavka 2. ovog
Pravilnika, postojeći ugovor prestaje važiti danom primjene ovog Pravilnika u
cijelosti.

Članak
107.

Do dana
primjene ovog Pravilnika u cijelosti osigurane osobe Zavoda ostvarivat će prava
na ortopedska i druga pomagala pod uvjetima i na način utvrđen Pravilnikom iz
članka 106. stav­ka 2. ovoga Pravilnika, osim stomatoloških pomagala koja
osigurane osobe ostvaruju na način i po postupku utvrđenom ovim Prav­ilnikom.

Članak 108.

Osigurana
osoba koja je ostvarila pravo na pomagalo prema Pravilniku iz članka 106.
stavka 2. ovog Pravilnika, nastavlja koristiti ostvareno pomagalo do isteka
roka propisanog tim Pravil­nikom, ako je to za nju povoljnije i nakon primjene
ovoga Pravilnika u cijelosti.

Popravak
pomagala uključujući i rezervne dijelove za pomagala iz stavka 1. ovog članka
uredit će se ugovorom s izabranim isporučiteljima istovrsnih pomagala, u skladu
s člankom 102. stav­kom 1. ovog Pravilnika.

Članak
109.

Ovaj
Pravilnik stupa na snagu osmoga dana od dana objave u »Narodnim novinama«, a
primjenjuje se od 1. srpnja 2005. godine, osim odredaba članaka 2., 4., 82. –
90., 102., 103., 106. i 107. ovog Pravilnika, Popisa pomagala iz članka 3.
stavka 2. ovog Pravilnika, te odredbi glave I, II, III, pod točkom »I.
STOMATOLOŠKA POMAGALA« sa člancima 82. – 90., glava IV., V. i VII. ovog
Pravilnika koje se odnose na uvjete i način ostvarivanja prava osiguranih osoba
na stomatološka pomagala, koja se primjenjuju osmoga dana od dana objave u
»Narodnim novinama«.

Klasa:
025-04/05-01/33

Urbroj:
338-01-01-05-1

Zagreb,
31. siječnja 2005.

Predsjednik
Upravnog vijeća Hrvatskog zavoda
za zdravstveno osiguranje
**prim****. Stjepan Bačić, dr. med.,** v. r.

if !supportEmptyParas endif

if !supportEmptyParas endif

**POTVRDA
o popravku pomagala**

[Stranica 1](dodatni/314256.gif)
[Stranica 2](dodatni/314257.gif)

if !supportEmptyParas endif

**POTVRDA
o izradi ili popravku
stomatološkog pomagala**

[Stranica 1](dodatni/314258.gif)
[Stranica 2](dodatni/314259.gif)

if !supportEmptyParas endif

**POTVRDA
o očnim, tiflotehničkim
i dodirnim pomagalima**

[Stranica 1](dodatni/314260.gif)
[Stranica 2](dodatni/314261.gif)

if !supportEmptyParas endif

**POTVRDA
o slušnim, surdotehničkim i
govornim pomagalima**

[Stranica 1](dodatni/314262.gif)
[Stranica 2](dodatni/314263.gif)

if !supportEmptyParas endif

**POTVRDA
o ortopedskim i
drugim pomagalima**

[Stranica 1](dodatni/314264.gif)
[Stranica 2](dodatni/314265.gif)

if !supportEmptyParas endif

if !supportEmptyParas endif

if !supportEmptyParas endif

[ORTOPEDSKA I DRUGA POMAGALA](dodatni/314266.htm)

if !supportEmptyParas endif

[STOMATOLOŠKA POMAGALA](dodatni/314267.htm)

Pravilnik, NN 25/2005-436
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)